1 Goude marv Akab, Moab en em savas a-enep Israel.\n2 Akazia a gouezhas dre gael e gambr uhel e Samaria, hag e voe klañv. Hag e kasas kannaded en ur lavarout dezho: It da c'houlenn ali digant Baal-Zebub doue Ekron, evit gouzout hag-eñ e savin eus ar c'hleñved-se.\n3 Met ael an AOTROU a lavaras da Elia an Tishbiad: Sav, pign en arbenn da gannaded roue Samaria ha lavar dezho: Ha n'eus Doue ebet en Israel, pa'z it da c'houlenn ali digant Baal-Zebub doue Ekron?\n4 En abeg da-se, evel-henn e komz an AOTROU: Ne ziskenni ket diwar ar gwele ma'z out pignet warnañ, met a-dra-sur e varvi. Hag Elia a yeas kuit.\n5 Ar gannaded a zistroas da gavout Akazia, a lavaras dezho: Perak e tistroit?\n6 Hag e respontjont: Un den a zo pignet en arbenn deomp hag en deus lavaret deomp: Kit, distroit da gavout ar roue en deus ho kaset, ha lavarit dezhañ: Evel-henn e komz an AOTROU: Ha n'eus Doue ebet en Israel, pa gasez da c'houlenn ali digant Baal-Zebub doue Ekron? En abeg da-se, ne ziskenni ket diwar ar gwele ma'z out pignet warnañ, met a-dra-sur e varvi.\n7 Hag e lavaras dezho: Penaos e oa an den-se, a zo pignet en arbenn deoc'h hag en deus lavaret deoc'h ar c'homzoù-se?\n8 Hag e respontjont dezhañ: Un den gwisket gant blev, hag en deus ur gouriz lêr en-dro d'e groazell. Hag e lavaras: Elia an Tishbiad eo.\n9 Neuze e kasas etrezek ennañ un ofiser a hanterkantad gant e hanter-kant den, a bignas d'e gavout. Ha setu, en em zalc'he war lein ar menez. An ofiser a lavaras dezhañ: Den Doue, ar roue en deus lavaret: Diskenn!\n10 Elia a respontas o lavarout da ofiser an hanterkantad: Mard on un den Doue, ra ziskenno an tan eus an neñvoù, ha ra lonko ac'hanout gant da hanterkantad. Hag an tan a ziskennas eus an neñvoù hag a lonkas anezhañ gant e hanterkantad.\n11 Akazia a gasas un ofiser a hanterkantad all gant e hanter-kant den, a gomzas outañ o lavarout: Den Doue, evel-henn en deus lavaret ar roue: Hast buan diskenn!\n12 Elia a respontas o lavarout: Mard on un den Doue, ra ziskenno an tan eus an neñvoù, ha ra lonko ac'hanout gant da hanterkantad. Ha tan Doue a ziskennas eus an neñvoù hag a lonkas anezhañ gant e hanterkantad.\n13 Akazia a gasas un trede ofiser a hanterkantad gant e hanter-kant den. An trede ofiser-mañ a hanterkantad a bignas hag a zeuas, hag en ur blegañ war e zaoulin dirak Elia, e pedas anezhañ o lavarout: Den Doue, da bediñ a ran, ra vo prizius ouzh da zaoulagad va buhez ha buhez an hanter-kant den-mañ, da servijerien!\n14 Setu, an tan a zo diskennet eus an neñvoù hag en deus lonket an daou ofiser kentañ a hanterkantad gant o hanter-kant den, met bremañ, ra vo prizius va buhez ouzh da zaoulagad.\n15 Ael an AOTROU a lavaras da Elia: Diskenn gantañ, na'z pez ket aon dirazañ. Sevel a reas eta, hag e tiskennas gantañ da gavout ar roue.\n16 Hag e lavaras dezhañ: Evel-henn e komz an AOTROU: Peogwir ec'h eus kaset kannaded da c'houlenn ali digant Baal-Zebub doue Ekron, evel na vije Doue ebet en Israel evit goulenn digant e gomz, ne ziskenni ket diwar ar gwele ma'z out pignet warnañ, met a-dra-sur e varvi.\n17 Neuze e varvas, hervez komz an AOTROU disklêriet gant Elia. Ha Joram a renas en e lec'h, d'an eilvet bloaz eus Joram mab Jozafad roue Juda, rak n'en doa mab ebet.\n18 Diwar-benn nemorant oberoù Akazia ha kement a reas, n'eo ket skrivet kement-se e levr danevelloù rouaned Israel?\n1 Pa savas an AOTROU Elia en ur gorventenn d'an neñvoù, e teue Elia hag Elizea eus Gilgal.\n2 Elia a lavaras da Elizea: Chom amañ mar plij, rak an AOTROU a gas ac'hanon da Vetel. Met Elizea a lavaras: An AOTROU a zo bev ha da ene a zo bev! Ne zilezin ket ac'hanout. Evel-se e tiskennjont da Vetel.\n3 Mibien ar brofeded a oa e Betel a zeuas da gavout Elizea, hag e lavarjont dezhañ: Ha gouzout a rez ez a hiziv an AOTROU da lemel da vestr a-us da'z penn? Hag e lavaras: Gouzout a ran, chomit peoc'h.\n4 Elia a lavaras dezhañ: Elizea, chom amañ mar plij, rak an AOTROU a gas ac'hanon da Jeriko. Met lavarout a reas: An AOTROU a zo bev ha da ene a zo bev! Ne zilezin ket ac'hanout. Evel-se e teujont da Jeriko.\n5 Mibien ar brofeded a oa e Jeriko a dostaas ouzh Elizea, hag e lavarjont dezhañ: Ha gouzout a rez ez a hiziv an AOTROU da lemel da vestr a-us da'z penn? Hag e lavaras: Gouzout a ran, chomit peoc'h.\n6 Elia a lavaras dezhañ: Chom amañ mar plij, rak an AOTROU a gas ac'hanon d'ar Jordan. lavarout a reas: An AOTROU a zo bev ha da ene a zo bev! Ne zilezin ket ac'hanout. Evel-se ez ejont o-daou di.\n7 Hanter-kant den a-douez mibien ar brofeded a zeuas hag en em zalc'has pell a-dal. O-daou a chomas en o sav e-kichen ar Jordan.\n8 Neuze Elia a gemeras e vantell hag a rollas anezhi, hag e skoas war an doureier, en em rannas aze hag amañ, hag e tremenjont o-daou war ar sec'h.\n9 Pa voent tremenet, Elia a lavaras da Elizea: Goulenn ar pezh a fell dit a rafen evidout, a-raok ma vin lamet diganit. Elizea a lavaras: Ra vo warnon, mar plij, ur muzul daougement eus da spered.\n10 Hag e lavaras: Goulenn a rez un dra diaes. Mar gwelez ac'hanon pa vin lamet diganit, e c'hoarvezo evel-se, anez, kement-se ne c'hoarvezo ket.\n11 Hag evel ma kendalc'hent war o hent en ur gerzhout hag en ur gomz, setu ur c'harr tan ha kezeg tan a zispartias an eil digant egile, hag Elia a bignas d'an neñvoù en ur gorventenn.\n12 Elizea, o sellout outañ, a grie: Va zad! Va zad! Karr Israel hag e varc'hegiezh! He ne welas ken anezhañ. Hag o kregiñ en e zilhad, o rogas e daou damm.\n13 Hag e c'horroas ar vantell en doa Elia lezet da gouezhañ diwarnañ. Hag e tistroas, hag e chomas war ribl ar Jordan.\n14 Kemer a reas ar vantell en doa Elia lezet da gouezhañ diwarnañ, hag e skoas war an doureier en ur lavarout: Pelec'h emañ an AOTROU Doue Elia? Eñ ivez a skoas war an doureier, en em rannas aze hag amañ, hag Elizea a dremenas.\n15 Pa welas anezhañ mibien ar brofeded a oa e Jeriko, a-dal, e lavarjont: Emañ bremañ spered Elia war Elizea. Hag e teujont en arbenn dezhañ, hag e stoujont d'an douar dirazañ.\n16 Lavarout a rejont dezhañ: Setu, e-touez da servijerien ez eus hanter-kant den kalonek. Mar plij, lez anezho da vont da glask da vestr. Marteze Spered an AOTROU en deus e lamet hag e daolet war ur menez pe en un draonienn bennak. Hag e lavaras: N'o c'hasit ket.\n17 Met derc'hel a rejont warnañ betek ma vefe mezhek ha ma lavarfe: Kasit. Hag e kasjont hanter-kant den, a glaskas e-pad tri deiz, ha ne gavjont ket anezhañ.\n18 Hag e tistrojont d'e gavout da Jeriko, e-lec'h ma oa chomet. Eñ a lavaras dezho: Daoust ha ne'm boa ket lavaret deoc'h: N'it ket?\n19 Tud kêr a lavaras da Elizea: Setu, chomadenn er gêr-mañ a zo plijus, evel ma wel va aotrou, met an dour a zo fall hag an douar a zo difrouezh.\n20 Eñ a lavaras: Kasit din ul lestr nevez, ha lakait holen ennañ. Hag e kasjont dezhañ.\n21 Hag ez eas da vammenn an doureier, hag e taolas holen enni en ur lavarout: Evel-henn e komz an AOTROU: Yac'haet em eus an doureier-mañ, ha ne vint ken kiriek na da varv na da zifrouezhidigezh.\n22 An doureier a voe yac'haet betek hiziv, hervez ar ger en doa disklêriet Elizea.\n23 Hag ac'hane e pignas da Vetel. Evel ma pigne dre an hent, e teuas paotred vihan eus kêr, oc'h ober goap outañ o lavarout: Pign moal! Pign moal!\n24 O tistreiñ, e welas anezho hag o milligas en anv an AOTROU. Neuze div arzhez a zeuas eus ar c'hoad hag a ziframmas daou-ugent eus ar vugale-se.\n25 Mont a reas ac'hane da Venez Karmel, a-belec'h e tistroas da Samaria.\n1 En triwec'hvet bloaz eus Jozafad roue Juda, e teuas Joram mab Akab da roue e Samaria. Ren a reas daouzek vloaz.\n2 Ober a reas ar pezh a zo fall dirak daoulagad an AOTROU, nann koulskoude evel e dad hag e vamm, rak lemel a reas ar peul en doa graet e dad da Vaal.\n3 Met chom a reas stag ouzh pec'hedoù Jeroboam mab Nebad, en doa lakaet Israel da bec'hiñ drezo, ha ne zistroas ket diwarno.\n4 Mesha roue Moab en doa tropelloù, hag e paee da roue Israel ur gwir a gant mil oan ha kant mil tourz gant o gloan.\n5 Met pa voe marv Akab, roue Moab en em savas a-enep roue Israel.\n6 Rak-se ar roue Joram a yeas er-maez en deiz-se eus Samaria hag a niveras holl Israel.\n7 Kas a reas da gavout Jozafad roue Juda, evit lavarout dezhañ: Roue Moab a zo en em savet a-enep din. Dont a ri ganin d'ar brezel a-enep Moab? Hag e lavaras: Mont a rin ganit. Me a raio eveldout, va fobl evel da bobl, va c'hezeg evel da gezeg.\n8 Hag e lavaras: Dre beseurt hent e pignimp? Hag e respontas: Dre hent gouelec'h Edom.\n9 Evel-se ez eas roue Israel, roue Juda ha roue Edom, hag e kerzhjont e-pad seizh devezh. Met an dour a vankas evit ar c'hamp hag evit al loened a yae war o lerc'h.\n10 Roue Israel a lavaras: Siwazh! An AOTROU en deus galvet an tri roue-mañ evit o lakaat etre daouarn Moab.\n11 Ha Jozafad a lavaras: Ha n'eus ket amañ ur profed d'an AOTROU, ma c'houlennimp kuzul digant an AOTROU drezañ? Unan eus servijerien roue Israel a respontas o lavarout: Bez' ez eus Elizea mab Shafad, a skuilhe dour war zaouarn Elia.\n12 Jozafad a lavaras: Komz an AOTROU a zo gantañ. Roue Israel, Jozafad ha roue Edom a ziskennas d'e gavout.\n13 Elizea a lavaras da roue Israel: Petra 'zo etre me ha te? Kae etrezek profeded da dad ha profeded da vamm! Ha roue Israel a lavaras dezhañ: Nann, rak an AOTROU en deus galvet an tri roue-mañ evit o lakaat etre daouarn Moab.\n14 Neuze Elizea a lavaras: AOTROU an armeoù, en em zalc'han dirazañ, a zo bev! Ma ne vefe ket abalamour da Jozafad roue Juda, ne rafen van ebet ouzhit.\n15 Bremañ degasit din ur soner telenn. Hag evel ma sone ar soner, dorn an AOTROU a voe war Elizea.\n16 Hag e lavaras: Evel-henn e komz an AOTROU: Grit fozioù dre an holl draonienn-mañ.\n17 Rak evel-henn e komz an AOTROU: Ne welot nag avel na glav, met an draonienn-mañ a vo leun a zour, hag ec'h evot, c'hwi, ho tropelloù hag ho loened.\n18 Ha re nebeut eo ouzh daoulagad an AOTROU, lakaat a raio Moab etre ho taouarn.\n19 Skeiñ a reot war an holl gêrioù kreñv hag an holl gêrioù brasañ, hag e tiskarot an holl wez mat, hag e stouvot an holl mammennoù dour, hag e wastot gant mein an holl barkeier gwellañ.\n20 Ha diouzh ar beure, d'an eur ma vez kinniget an donezon, e c'hoarvezas ma voe gwelet dour o tont eus hent Edom, hag ar vro a voe leuniet a zour.\n21 An holl Voabiz o vezañ klevet e oa pignet ar rouaned d'ober brezel dezho, en em zastumas, adalek an holl re a oa en oad da c'hourizañ ar c'hleze ha dreistoc'h, hag en em zalc'hjont war an harzoù.\n22 Hag e savjont abred da vintin, ha pa skedas an heol war an doureier, ar Voabiz a welas dirazo an doureier ruz evel gwad.\n23 Hag e lavarjont: Gwad eo! A-dra-sur ar rouaned a zo en em lazhet, ha pep hini en deus skoet war e genseurt. Bremañ eta, Moabiz, d'ar preizh!\n24 Evel-se e teujont da gamp Israel. Met an Israeliz a savas hag a bilas ar Voabiz, a dec'has kuit dirazo. Goude ez ejont donoc'h er vro hag e skojont war Voab.\n25 Distrujañ a rejont ar c'hêrioù, pep hini a daolas mein er parkeier gwellañ d'o leuniañ, stouvañ a rejont an holl vammennoù dour, hag e tiskarjont an holl wez mat, ken na lezjont nemet mein e Kir-Haresed, a voe kelc'hiet ha pilet gant an dalmerien.\n26 Roue Moab, o welout ne oa ket an hini kreñvañ, a gemeras gantañ c'hwec'h kant den o tennañ ar c'hleze, evit mont betek roue Edom, met ne c'helljont ket.\n27 Neuze e kemeras e vab henañ, an hini en dije renet en e lec'h, hag e kinnigas anezhañ evel ul loskaberzh war ar voger. Ur vrouez bras a voe war an Israeliz, hag en em dennjont dioutañ hag e tistrojont d'o bro.\n1 Un intañvez, a-douez gwragez mibien ar brofeded, a grias da Elizea o lavarout: Da servijer va gwaz a zo marv, ha gouzout a rez penaos e touje da servijer an AOTROU. Hag ar c'hredour a zo deuet da gemer va daou vugel, evit ma vint sklaved.\n2 Elizea a lavaras dezhi: Petra 'rin evidout? Disklêr din ar pezh ac'h eus ez ti. Hag hi a lavaras: Da servijerez n'he deus netra en ti nemet ur podad eoul.\n3 Neuze e lavaras dezhi: Kae er-maez, goulenn listri digant da holl amezeien, listri goullo, ha na c'houlenn ket un niver bihan.\n4 Ha kae ez ti, serr an nor warnout ha war da vibien, hag e skuilhi en holl listri-se, o lakaat a-gostez ar re a vo leun.\n5 Mont a reas eta a-digantañ, hag e serras an nor warni ha war e vibien. Int a zegase al listri dezhi, hag hi a skuilhe enno.\n6 Pa voe leun al listri, e lavaras d'he mab: Degas din c'hoazh ul lestr. Hag e respontas: N'eus lestr ebet ken. Hag an eoul a baouezas.\n7 Neuze e teuas da zisklêriañ kement-se da zen Doue, a lavaras: Kae da werzhañ an eoul ha pae da zle; te ha da vibien a vevo gant an nemorant.\n8 Un deiz ma tremenas Elizea dre Sunem, e oa eno ur vaouez pinvidik a zalc'has anezhañ da zebriñ bara en he zi. Ha bep gwech ma tremene, ez ae di evit debriñ bara.\n9 Hag hi a lavaras d'he gwaz: Setu, gouzout a ran ez eo un den santel a Zoue, an hini a zeu dalc'hmat d'hon ti.\n10 Greomp, mar plij, ur gambr uhel vihan, ha lakaomp enni ur gwele, un daol, ur gador hag ur c'hantolor. Pa zeuio d'hon ti, en em denno eno.\n11 Un deiz eta, o vezañ deuet di, en em dennas er gambr uhel, hag e tiskuizhas eno.\n12 Hag e lavaras da C'hehazi e servijer: Galv ar Sunamitez-se. He gervel a reas, hag homañ en em zalc'has dirazañ.\n13 Neuze e lavaras da C'hehazi: Lavar dezhi: Setu, kemeret ec'h eus an holl brederioù-se ganeomp, petra a c'hellimp ober evidout? Bez' ac'h eus da gomz ouzh ar roue, pe ouzh penn an arme? Hag e respontas: Emaon o chom e-touez va fobl.\n14 Hag e lavaras: Petra ober eviti? Gehazi a respontas: Met n'he deus mab ebet, hag he gwaz a zo kozh.\n15 Elizea a lavaras: Galv-hi! Hag e c'halvas anezhi, hag hi en em zalc'has ouzh an nor.\n16 Elizea a lavaras: Er bloaz a zeu, d'ar mare-mañ, e vriati ur mab. Hi a lavaras: Nann, va aotrou, den Doue, na lavar ket gevier da'z servijerez!\n17 Ar vaouez a goñsevas hag a c'hanas ur mab er bloaz war-lerc'h, d'an hevelep mare, evel m'en doa lavaret Elizea dezhi.\n18 Ar bugel a greskas, hag e c'hoarvezas ma'z eas un deiz da gavout e dad, e-kichen ar vederien,\n19 hag e lavaras d'e dad: Va fenn! Va fenn! An tad a lavaras d'e servijer: Doug-eñ d'e vamm.\n20 E zougen a reas eta hag en kasas d'e vamm. Hag e chomas war he daoulin betek kreisteiz, hag e varvas.\n21 Pignat a reas, hag e c'hourvezas anezhañ war wele den Doue, hag e serras an nor warnañ, hag ez eas er-maez.\n22 Goude e c'halvas he gwaz hag e lavaras dezhañ: Degas din, mar plij, unan eus ar servijerien hag un azenez, hag ez in betek den Doue, hag e tistroin.\n23 Eñ a lavaras: Perak e fell dit mont d'e gavout hiziv? N'eus nag al loar nevez nag ar sabad. Hi a respontas: Mont a ra!\n24 Hag e reas dibrañ an azenez, hag e lavaras d'he servijer: Kas buan ha na c'horreka ken na lavarin dit.\n25 Evel-se ez eas kuit hag e teuas etrezek den Doue da Venez Karmel. Kerkent ha ma welas den Doue anezhi, a-bell, e lavaras da C'hehazi e servijer: Setu aze ar Sunamitez!\n26 Kae, kerzh en arbenn dezhi ha lavar dezhi: Ha mont a ra mat an traoù ganit, ha gant da bried, ha gant ar bugel? Hi a lavaras: Mont a ra!\n27 Hag e teuas da gavout den Doue war ar menez, hag e krogas en e dreid. Gehazi a dostaas evit he fellaat, met den Doue a lavaras dezhañ: Lez-hi, rak hec'h ene a zo er c'hwervoni, hag an AOTROU en deus kuzhet-se ouzhin, n'en deus ket en disklêriet din.\n28 Hag hi a lavaras: Ha goulennet em boa ur mab digant va aotrou? Ha ne'm boa ket lavaret dit: Na'm zouell ket?\n29 Elizea a lavaras da C'hehazi: Gouriz da zivgroazell, kemer va bazh ez torn, ha kae. Mar kavez unan bennak, n'en saludi ket, mar salud unan bennak ac'hanout, ne responti ket dezhañ, hag e lakai va bazh war zremm ar bugel.\n30 Mamm ar bugel a lavaras: An AOTROU a zo bev ha da ene a zo bev! Ne zilezin ket ac'hanout. Hag e savas hag ez eas war he lerc'h.\n31 Gehazi, o vezañ o diaraoget, a lakaas ar vazh war zremm ar bugel. Met ne voe na mouezh na merk a evezh. Distreiñ a reas da gavout Elizea, hag e kontas kement-se dezhañ o lavarout: Ar bugel n'eo ket dihunet.\n32 Elizea a zeuas eta en ti, ha setu, ar bugel a oa marv ha gourvezet war e wele.\n33 Mont a reas e-barzh, hag e serras an nor warno o-daou, hag e pedas an AOTROU.\n34 Hag e pignas, hag e c'hourvezas war ar bugel, o lakaat e c'henoù war e c'henoù, e zaoulagad war e zaoulagad, e zaouarn war e zaouarn. Astenn a reas warnañ, ha kig ar bugel a voe tommaet.\n35 Hag e tistroe, hag e kerzhe dre an ti amañ hag ahont, hag e pigne hag ec'h astenne c'hoazh warnañ. Da ziwezhañ ar bugel a strevias seizh gwech, hag ar bugel a zigoras e zaoulagad.\n36 Neuze e c'halvas Gehazi hag e lavaras dezhañ: Galv ar Sunamitez. Hag he gervel a reas, hag hi a zeuas da gavout Elizea a lavaras dezhi: Kemer da vab.\n37 Dont a reas d'en em deurel d'e dreid, hag e stouas d'an douar; goude e kemeras he mab hag ez eas er-maez.\n38 Elizea a zistroas da C'hilgal. Bez' e oa un naonegezh er vro. Mibien ar brofeded a oa azezet dirazañ, hag e lavaras d'e servijer: Laka ar pod bras, ha poazh ur soubenn evit mibien ar brofeded.\n39 Unan bennak a yeas d'ar parkeier da zastum louzeier. Kavout a reas ur winienn ouez, hag e tastumas diwarni koulourdrennoù-moc'h gouez, leizh e wiskamant. Pa zistroas, e lakaas anezho a-dammoù e pod ar soubenn, rak ne ouient ket petra e oa.\n40 Hag e voe roet d'an dud-se da zebriñ, met raktal m'o doe debret eus ar soubenn-se, e krijont o lavarout: Den Doue, ar marv a zo er pod-se! Ha ne c'helljont ket debriñ.\n41 Elizea a lavaras: Degasit bleud. Hag e taolas anezhañ er pod, hag e lavaras: Roit d'an dud-se, ma tebrint. Ha ne voe netra ken fall er pod.\n42 Neuze e teuas eus Baal-Shalisha un den a zegasas da zen Doue bara ar frouezh kentañ, ugent baraenn heiz hag ed kentañ en e sac'h. Elizea a lavaras: Ro d'an dud-se, ma tebrint.\n43 E servijer a lavaras: Penaos e roin diouto da gant den? Met respont a reas: Ro d'an dud-se, ma tebrint, rak evel-henn e komz an AOTROU: Debret e vo hag e vano.\n44 Evel-se o lakaas dirazo, hag e tebrjont, hag e vanas diouto, hervez komz an AOTROU.\n1 Naaman, penn arme roue Siria, a oa un den a-bouez hag enoret e-kichen e aotrou, rak an AOTROU en doa dieubet ar Siriz drezañ. Met an den kadarn ha kalonek-mañ a oa un den lovr.\n2 Hogen ur bagad a oa aet er-maez eus Siria, ha degaset o doa ur brizoniadez eus bro Israel, ur plac'h vihan, a oa e servij gwreg Naaman.\n3 Lavarout a reas d'he mestrez: Mar befe va aotrou dirak ar profed a zo e Samaria, e parefe anezhañ raktal eus e lorgnez!\n4 Hag ez eas eta d'e zisklêriañ d'an aotrou o lavarout: Ar plac'h yaouank eus bro Israel he deus lavaret evel-henn hag evel-hont.\n5 Roue Siria a lavaras: Kae! Kae hag e kasin ul lizher da roue Israel. Hag ez eas, en ur gemer en e zorn dek talant (~ 300 kg) arc'hant, c'hwec'h mil pezh aour ha dek dilhad nevez.\n6 Hag e teuas da gavout roue Israel gant al lizher, e-lec'h ma oa lavaret: Bremañ, pa en em gavo al lizher-mañ ganit, e ouezi em eus kaset dit Naaman va servijer, evit ma yac'hai anezhañ eus e lorgnez.\n7 Adalek ma lennas roue Israel al lizher, e rogas e zilhad hag e lavaras: Daoust ha Doue ez on evit ober mervel pe vevañ, evit ma tegas hemañ etrezek ennon da yac'haat un den eus e lorgnez? Dre-se, gouezit ha gwelit ne glask nemet un digarez a-enep din.\n8 Pa ouezas Elizea den Doue, en doa roget roue Israel e zilhad, e kasas da lavarout d'ar roue: Perak ec'h eus roget da zilhad? Ra zeuio bremañ da'm c'havout, hag e ouezo ez eus ur profed en Israel.\n9 Naaman a zeuas eta gant e gezeg hag e garr, hag en em zalc'has ouzh dor ti Elizea.\n10 Elizea a gasas ur c'hannad da lavarout dezhañ: Kae, en em walc'h seizh gwech er Jordan, ha da gig a zistroio dit hag e vi glan.\n11 Naaman a fuloras, hag ez eas kuit en ur lavarout: Setu e soñje ennon va-unan: Dont a raio etrezek ennon, en em zerc'hel a raio aze, gervel a raio anv an AOTROU e Zoue, astenn a raio e zorn war ar gouli, hag e pareo al lovreg.\n12 Daoust ha n'eo ket gwelloc'h stêrioù Damask, an Abana hag ar Parpar, eget holl zoureier Israel? Daoust ha ne c'hellfen ket en em walc'hiñ enno ha dont da vezañ glan? Evel-se e tistroe, ha droug bras ennañ.\n13 Met e servijerien a dostaas hag a lavaras dezhañ: Va zad, mar en defe ar profed lavaret dit un dra diaes, na'z pefe ket graet? Pegement muioc'h pa lavar dit: En em walc'h hag e vi glan.\n14 Neuze e tiskennas hag en em soubas seizh gwech er Jordan, hervez komz den Doue, hag e gig a zistroas dezhañ heñvel ouzh kig ur bugel bihan, hag e voe glan.\n15 Neuze e tistroas da gavout den Doue, gant an holl re a oa gantañ, hag en em zalc'has dirazañ hag e lavaras: Setu ec'h ouzon bremañ n'eus Doue ebet war an douar holl, nemet en Israel. Bremañ mar plij ganit, degemer un donezon a-berzh da servijer.\n16 Elizea a respontas: An AOTROU en em zalc'han dirazañ a zo bev! Ne gemerin netra. Naaman a zalc'has anezhañ da gemer, met ne fellas ket dezhañ.\n17 Naaman a lavaras: Da bediñ a ran, ra vo roet eus an douar-mañ da'z servijer, ur samm evit daou vul. Da servijer ne raio ken loskaberzh nag aberzh da zoueoù all, nemet d'an AOTROU.\n18 Ra fello d'an AOTROU pardoniñ kement-mañ da'z servijer: pa'z aio va mestr da di Rimmon evit stouiñ eno, ha ma en em harpo war va dorn, me a stouo e ti Rimmon. Ra fello d'an AOTROU pardoniñ da'z servijer, pa stouin e ti Rimmon.\n19 Elizea a lavaras dezhañ: Kae e peoc'h! Naaman a yeas kuit hag a reas ur pennad hent.\n20 Neuze Gehazi, servijer Elizea den Doue, a lavaras: Setu, va mestr en deus espernet Naaman ar Siriad, ha n'en deus ket degemeret eus e zorn ar pezh en doa degaset. An AOTROU a zo bev! Me a redo war e lerc'h, hag em bo un dra bennak digantañ.\n21 Gehazi a redas war-lerc'h Naaman. Naaman, o welout e rede war e lerc'h, a ziskennas diwar e garr d'e gavout hag a lavaras: Mont a ra mat pep tra?\n22 Hag e respontas: Mont a ra mat pep tra! Va mestr am c'has da lavarout dit: Setu, deuet eo en eur-mañ, eus menez Efraim, daou zen yaouank a-douez mibien ar brofeded. Ro dezho, mar plij, un talant (~ 30 kg) arc'hant ha daou zilhad nevez.\n23 Naaman a lavaras: Plij ganit kemer daou dalant. Hag e talc'has anezhañ da gemer, hag e lakaas daou dalant arc'hant e daou sac'h, gant daou zilhad nevez. Hag e roas anezho da zaou servijer, d'o dougen dirak Gehazi.\n24 Pa voe deuet d'ar grec'hienn, o c'hemeras eus o daouarn hag o lakaas en ti. Goude e kasas an dud-se a zistroas.\n25 Hag e teuas d'en em zerc'hel dirak e vestr. Elizea a lavaras: A-belec'h e teuez, Gehazi? Hag e respontas: Da servijer n'eo aet nag amañ nag aze.\n26 Met lavarout a reas dezhañ: Ne oa ket aet va c'halon aze, el lec'h ma tiskennas an den-se diwar e garr da'z kavout? Hag-eñ emañ an amzer da gemer arc'hant, da gemer dilhad, gwez-olivez, gwini, deñved, ejened, servijerien ha servijerezed?\n27 Lorgnez Naaman a stago ouzhit hag ouzh da lignez da viken. Gehazi a yeas kuit a-zirazañ, gwenn gant al lorgnez evel erc'h.\n1 Mibien ar brofeded a lavaras da Elizea: Setu, al lec'h ma'z omp azezet dirazout a zo re enk evidomp.\n2 Deomp eta betek ar Jordan, hag e kemerimp ac'hano pep hini un treust, hag e savimp du-hont ur chomlec'h. Eñ a respontas: Kit.\n3 Unan anezho a lavaras: Plij ganit, me az ped, dont gant da servijerien. Eñ a respontas: Mont a rin.\n4 Mont a reas eta ganto. Hag e teujont d'ar Jordan hag e troc'hjont koad.\n5 Met evel ma oa unan o troc'hañ ur pezh koad, an houarn a gouezhas en dour. Hag e krias hag e lavaras: Siwazh va aotrou! Ha c'hoazh e oa amprestet.\n6 Ha den Doue a lavaras: Pelec'h eo kouezhet? Hag e tiskouezas dezhañ al lec'h. Elizea a droc'has un tamm koad hag en taolas eno, hag e lakaas an houarn da neuñvial.\n7 Hag e lavaras: Krog ennañ. Hag ec'h astennas e zorn, hag e kemeras anezhañ.\n8 Roue Siria, oc'h ober brezel a-enep Israel, en em guzulias gant e servijerien o lavarout: Va c'hamp a vo el lec'h-mañ.\n9 Ha den Doue a gase da lavarout da roue Israel: Diwall da dremen dre al lec'h-se, rak ar Siriz a zo diskennet eno.\n10 Roue Israel a gase etrezek al lec'h m'en doa komzet den Doue diwar e benn ha disklêriet dezhañ, hag e oa war evezh. Kement-se a c'hoarvezas ouzhpenn ur wech ha div.\n11 Kalon roue Siria a voe trubuilhet, hag e c'halvas e servijerien, hag e lavaras: Ne ziskuliot ket din piv eus hor re a zo evit roue Israel?\n12 Unan eus e servijerien a lavaras dezhañ: N'eus hini ebet, o roue va aotrou! Met Elizea, ar profed a zo en Israel, a zisklêr da roue Israel ar c'homzoù a lavarez er gambr ma kouskez.\n13 Neuze e lavaras: Kit, gwelit pelec'h emañ, hag e kasin da dapout anezhañ. Hag e voe lavaret dezhañ: Setu, emañ e Dotan.\n14 Hag e kasas di kezeg ha kirri, gant un arme vras, a erruas d'an noz hag a gelc'hias kêr.\n15 Servijer den Doue a savas mintin mat hag e yeas er-maez. Ha setu, soudarded gant kezeg ha kirri a gelc'hie kêr. E servijer a lavaras dezhañ: Siwazh, va aotrou! Penaos e raimp?\n16 Hag e respontas: Na'z pez ket aon, rak ar re a zo ganeomp a zo niverusoc'h eget ar re a zo ganto.\n17 Elizea a bedas hag a lavaras: AOTROU, plij ganit digeriñ e zaoulagad, ma welo. An AOTROU a zigoras daoulagad ar servijer, hag e welas: setu, ar menez a oa leun a gezeg hag a girri tan en-dro da Elizea.\n18 Ar Siriz a ziskennas etrezek Elizea, hag hemañ a bedas an AOTROU o lavarout: Plij ganit skeiñ an dud-se a zallentez. Hag e voent skoet a zallentez, hervez komz Elizea.\n19 Hag Elizea a lavaras dezho: N'emañ ket amañ an hent ha n'emañ ket amañ kêr. Deuit war va lerc'h, hag e kasin ac'hanoc'h etrezek an den a glaskit. Hag e kasas anezho da Samaria.\n20 Pa voent deuet e Samaria, Elizea a lavaras: AOTROU, digor o daoulagad dezho, ma welint. An AOTROU a zigoras o daoulagad, hag e weljont: setu, e oant e-kreiz Samaria.\n21 Pa welas anezho roue Israel, e lavaras da Elizea: Va zad, ha skeiñ a rin, ha skeiñ a rin?\n22 Hag e respontas: Na skoi ket. Ha skeiñ a rez gant ar re ac'h eus graet prizonidi gant da gleze ha da wareg? Laka bara ha dour dirazo, ma tebrint ha ma'c'h evint, hag ez aint da gavout o aotrou.\n23 Hag e reas chervad dezho, hag e tebrjont hag ec'h evjont, ha goude e kasas anezho hag ez ejont da gavout o aotrou. Ha soudarded Siria ne gendalc'hjont ken da zont da vro Israel.\n24 Goude an traoù-se e c'hoarvezas ma tastumas Ben-Hadad roue Siria e holl arme, hag e pignas da sezizañ Samaria.\n25 Bez' e voe un naonegezh vras e Samaria, ha setu, e oa sezizet ken tost ma oa gwerzhet ur penn azen pevar-ugent sikl (~ 800 g) arc'hant, hag ur c'hard eus ur c'hab (~ 0,3 l) kaoc'h koulm pemp sikl (~ 50 g) arc'hant.\n26 Evel ma tremene roue Israel war ar voger, ur vaouez a grias dezhañ o lavarout: Sikour-me, o roue va aotrou!\n27 Hag e lavaras: Pa ne sikour ket an AOTROU ac'hanout, a-belec'h e sikourin-me ac'hanout? Ne vefe ket diouzh al leur pe diouzh ar waskerell?\n28 Ar roue a lavaras dezhi ivez: Petra ac'h eus? Hi a lavaras: Ar vaouez-mañ he deus lavaret din: Ro da vab, ha debromp-eñ hiziv, ha warc'hoazh e tebrimp va hini.\n29 Hag hon eus lakaet va mab da boazhañ hag e zebret, hag an deiz war-lerc'h em eus lavaret dezhi: Ro da vab hag e tebrimp. Met kuzhet he deus he mab.\n30 Pa glevas ar roue komzoù ar vaouez-se, e rogas e zilhad. Tremen a rae neuze war ar voger, hag ar bobl a welas en doa ur sac'h dindan, war e gorf.\n31 Ar roue a lavaras: Ra raio Doue din hervez an diwezhañ rustoni, ma chom hiziv e benn war Elizea mab Shafad.\n32 Elizea a oa azezet en e di, hag an henaourien a oa azezet gantañ. Ar roue a gasas un den dirazañ. Met a-raok ma voe erru ar c'hannad, Elizea a lavaras d'an henaourien: Ha gwelout a rit penaos mab al lazher-se a zegas un den evit troc'hañ din va fenn? Pa zeuio ar c'hannad, lakait evezh da serriñ an nor ha d'e zerc'hel e-tal an nor. Ne glevit ket trouz treid e vestr a zeu war e lerc'h?\n33 Evel ma komze c'hoazh, setu, ar c'hannad, o tiskenn d'e gavout, a lavaras: Setu, an droug-mañ a zeu a-berzh an AOTROU. Petra ken am eus da c'hortoz a-berzh an AOTROU?\n1 Elizea a lavaras: Selaouit komz an AOTROU: Evel-henn e komz an AOTROU: Warc'hoazh d'an eur-mañ, ur sea (~ 7,5 l) flour bleud a vo evit ur sikl (~ 10 g), ha daou sea heiz evit ur sikl, e-tal dor Samaria.\n2 An ofiser ma en em harpe ar roue war e zorn, a respontas da zen Doue o lavarout: Pa rafe an AOTROU prenestroù en neñvoù, hag-eñ e c'hoarvezo kement-se? Elizea a lavaras: Setu, e welout a ri gant da zaoulagad, met ne zebri ket diouto.\n3 Bez' e oa ouzh dor kêr pevar den lovr, a lavarjont an eil d'egile: Perak e chomfemp amañ betek ma varvimp?\n4 Mar lavaromp: Deomp e kêr, an naonegezh a zo e kêr hag e varvimp eno. Mar chomomp amañ, e varvimp ivez. Deuit eta hag e ruzimp e kamp ar Siriz. Mar hol lezont da vevañ, e vevimp, ha mar hol lakaont d'ar marv, e varvimp.\n5 E deroù an noz e savjont evit mont da gamp ar Siriz, hag e teujont betek penn kamp ar Siriz, ha setu, ne oa den eno.\n6 Rak an AOTROU en doa lakaet da glevout e kamp ar Siriz un trouz kirri hag un trouz kezeg, trouz un arme vras, e doare m'o deus lavaret an eil d'egile: Setu, roue Israel en deus paeet rouaned an Hitited ha rouaned an Ejipsianed da zont a-enep deomp.\n7 Hag e oant savet ha tec'het kuit e deroù an noz, hag o doa lezet o zeltennoù, o c'hezeg, o ezen, hag ar c'hamp evel ma oa, hag e oant tec'het kuit evit saveteiñ o buhez.\n8 Al lovreien-mañ a zeuas eta da benn ar c'hamp, a yeas en un deltenn, a zebras, a evas, a gemeras arc'hant, aour ha dilhad, hag a yeas d'o c'huzhat. Goude-se e teujont adarre hag ez ejont d'un deltenn all, hag eno ivez e kemerjont traoù, hag ez ejont d'o c'huzhat.\n9 Neuze e lavarjont an eil d'egile: Ne reomp ket brav. An deiz-mañ a zo un deiz a geloù mat, hag e chomomp dilavar! Mar gortozomp betek ma vo deuet an deiz, an direizhder hon tapo. Deuit bremañ, deomp da zisklêriañ ar c'heloù-se da di ar roue.\n10 Mont a rejont eta hag e c'halvjont porzhierien kêr evit disklêriañ ar c'heloù-se dezho o lavarout: Aet omp da gamp ar Siriz, ha setu, ne oa den eno na mouezh den e-barzh. N'eus nemet kezeg hag ezen stag, hag an teltennoù evel ma oant.\n11 Neuze ar borzhierien a grias hag a zisklêrias ar c'heloù-se da di ar roue en diabarzh.\n12 Ar roue a savas en noz hag a lavaras d'e servijerien: Setu ar pezh o deus graet ar Siriz deomp: gouzout a reont ez omp marnaoniet, hag ez int aet kuit eus ar c'hamp da guzhat er maezioù en ur lavarout: Pa vint deuet er-maez eus kêr, e tapimp anezho bev hag ez aimp e kêr.\n13 Unan eus e servijerien a lavaras: Ra vo kemeret pemp eus ar c'hezeg a zo manet a nemorant, setu emaint evel holl engroez Israel a zo manet, ya evel holl engroez Israel a zo bet kuzumet. Kasomp da welout.\n14 Kemer a rejont eta daou garr gant o c'hezeg, hag ar roue a gasas anezho war-lerc'h arme ar Siriz, hag a lavaras dezho: Kit ha gwelit.\n15 Mont a rejont war o lerc'h betek ar Jordan, ha setu, an holl hent a oa goloet a zilhad hag a draoù o doa taolet kuit ar Siriz en o buander. Hag ar gannaded a zistroas da zisklêriañ ar c'heloù-se d'ar roue.\n16 Neuze ar bobl a yeas er-maez hag a breizhas kamp ar Siriz, e doare ma voe ur sea (~ 7,5 l) flour bleud evit ur sikl (~ 10 g) ha daou sea heiz evit ur sikl, hervez komz an AOTROU.\n17 Ar roue en doa lakaet an ofiser ma en em harpe war e zorn da ziwall an nor. Ar bobl a frikas anezhañ e-tal an nor, hag e varvas, evel m'en doa lavaret den Doue, pa gomze ouzh ar roue a oa diskennet d'e gavout.\n18 P'en doa komzet den Doue ouzh ar roue o lavarout: Warc'hoazh d'an eur-mañ, daou sea heiz a vo evit ur sikl, hag ur sea flour bleud evit ur sikl, e-tal dor Samaria,\n19 an ofiser en doa respontet da zen Doue o lavarout: Pa rafe an AOTROU prenestroù en neñvoù, hag-eñ e c'hoarvezo kement-se? Hag Elizea en doa lavaret: Setu, e welout a ri gant da zaoulagad, met ne zebri ket diouto.\n20 Evel-se e c'hoarvezas gantañ: ar bobl a frikas anezhañ e-tal an nor, hag e varvas.\n1 Elizea en doa komzet ouzh ar vaouez m'en doa adroet ar vuhez d'he mab, o lavarout: Sav ha kae, te ha da diegezh, da chom el lec'h ma c'helli, rak an AOTROU en deus galvet an naonegezh, ha dont a ra war ar vro evit seizh vloaz.\n2 Ar vaouez-mañ eta, o vezañ savet, en doa graet hervez komz den Doue. Aet e oa, hi hag he ziegezh, da chom seizh vloaz e bro ar Filistined.\n3 Hag a-benn ar seizh vloaz e tistroas ar vaouez eus bro ar Filistined, hag e teuas da bediñ ar roue diwar-benn he zi hag he farkeier.\n4 Ar roue a gomze ouzh Gehazi servijer den Doue, o lavarout dezhañ: Disklêr din an holl draoù bras en deus graet Elizea.\n5 Evel ma tisklêrie d'ar roue penaos en doa adroet ar vuhez da unan marv, setu ar vaouez m'en doa adroet ar vuhez d'he mab, a zeuas da bediñ ar roue diwar-benn he zi hag he farkeier. Gehazi a lavaras: O roue va aotrou, setu amañ ar vaouez, ha setu amañ he mab, en doa adroet Elizea e vuhez dezhañ!\n6 Neuze ar roue a reas goulennoù digant ar vaouez, hag hi a zisklêrias an traoù dezhañ. Ar roue a roas ur spazhad dezhi, en ur lavarout: Gra resteurel dezhi kement a zo dezhi, gant holl leveoù he farkeier abaoe an deiz ma he deus kuitaet ar vro betek bremañ.\n7 Elizea a yeas da Zamask. Ben-Hadad roue Siria a oa gwall glañv, hag e voe lavaret dezhañ: Den Doue a zo deuet betek amañ.\n8 Ar roue a lavaras da Hazael: Kemer ur prof ez torn ha kae da gavout den Doue, ha goulenn kuzul drezañ digant an AOTROU, o lavarout: Hag-eñ ec'h adsavin eus ar c'hleñved-mañ?\n9 Hazael a yeas d'e gavout, o vezañ kemeret gantañ profoù, eus ar re wellañ a oa e Damask, bec'h daou-ugent kañval. Dont a reas eta da gavout Elizea, hag e lavaras dezhañ: Da vab Ben-Hadad roue Siria en deus va degaset da'z kavout evit lavarout dit: Hag-eñ ec'h adsavin eus ar c'hleñved-mañ?\n10 Elizea a respontas dezhañ: Kae ha lavar dezhañ: A-dra-sur ec'h adsavi! Met an AOTROU en deus diskouezet din e varvo.\n11 Goude-se den Doue a sellas mat outañ ha pell, hag a ouelas.\n12 Hazael a lavaras: Perak e ouel va aotrou? Hag e respontas: Rak gouzout a ran pegement a zroug a ri da vibien Israel. Lakaat a ri an tan en o c'hreñvlec'hioù, lazhañ a ri gant ar c'hleze o zud yaouank, flastrañ a ri o bugale vihan, faoutañ a ri kofoù o dougerezed.\n13 Hazael a lavaras: Met piv eo da servijer, ha n'eo nemet ur c'hi, evit ober traoù ken bras? Elizea a respontas: An AOTROU en deus diskouezet din e vi roue eus Siria.\n14 Hazael a yeas diouzh Elizea hag a zeuas da gavout e vestr, a lavaras dezhañ: Petra en deus lavaret Elizea dit? Respont a reas: Lavaret en deus din: A-dra-sur ec'h adsavi!\n15 Met an deiz war-lerc'h e kemeras ur pallenn a soubas en dour hag a astennas war e zremm, hag e varvas. Hag Hazael a renas en e lec'h.\n16 Er pempvet bloaz eus Joram mab Akab roue Israel, Jozafad o vezañ bet roue Juda, e teuas Joram mab Jozafad da roue war Juda.\n17 Daou vloaz ha tregont e oa pa zeuas da roue, hag e renas eizh vloaz e Jeruzalem.\n18 Kerzhout a reas war hent rouaned Israel, evel m'en doa graet ti Akab, rak merc'h Akab en doa da wreg. Ober a reas ar pezh a zo fall dirak daoulagad an AOTROU.\n19 Koulskoude an AOTROU ne fellas ket dezhañ distrujañ Juda, abalamour da Zavid e servijer, rak lavaret en doa dezhañ e roje dezhañ ul lamp e-touez e vibien da viken.\n20 En e amzer, en em savas Edom a-enep mestroniezh Juda, hag e lakajont warno ur roue.\n21 Joram a yeas da Zair gant e holl girri. Sevel a reas en noz, hag e skoas war an Edomiz a gelc'hie anezhañ ha war bennoù ar c'hirri, hag ar bobl a dec'has d'o zeltennoù.\n22 Koulskoude an Edomiz a zo bet disent ouzh Juda betek hiziv. En hevelep amzer, Libna ivez en em savas.\n23 Diwar-benn nemorant oberoù Joram ha kement a reas, n'eo ket skrivet kement-se e levr danevelloù rouaned Juda?\n24 Joram a c'hourvezas gant e dadoù, hag e voe sebeliet gant e dadoù e kêr David. Hag Akazia e vab a renas en e lec'h.\n25 En daouzekvet bloaz eus Joram mab Akab roue Israel, e teuas da roue Akazia mab Joram roue Juda.\n26 Daou vloaz warn-ugent e oa Akazia pa zeuas da roue, hag e renas ur bloaz e Jeruzalem. E vamm a oa anvet Atalia merc'h Omri roue Israel.\n27 Kerzhet en deus war hent ti Akab en ur ober ar pezh a zo fall dirak daoulagad an AOTROU, evel ti Akab, rak kar e oa da di Akab.\n28 Mont a reas gant Joram mab Akab d'ober brezel a-enep Hazael roue Siria e Ramod-Galaad. Ar Siriz a c'hloazas Joram.\n29 Ar roue Joram a zistroas evit pareañ e Jizreel eus ar goulioù o doa graet dezhañ ar Siriz e Rama, pa stourme a-enep Hazael roue Siria. Akazia mab Joram roue Juda a ziskennas da welout Joram mab Akab e Jizreel, dre ma oa klañv.\n1 Ar profed Elizea a c'halvas unan eus mibien ar brofeded hag a lavaras dezhañ: Gouriz da zivgroazell, kemer ez torn ar vuredad eoul-mañ, ha kae da Ramod-Galaad.\n2 Pa vi erru eno, sell e-lec'h ma vo Jehu mab Jozafad mab Nimshi. Goude, kae d'ober dezhañ sevel e-touez e vreudeur, ha laka anezhañ da vont en ur gambr kuzhet.\n3 Kemer a ri ar vuredad eoul, a skuilhi war e benn en ur lavarout: Evel-henn e komz an AOTROU: Da oleviñ a ran da roue war Israel! Goude e tigori an nor hag e tec'hi hep gortoz.\n4 Evel-se, an den yaouank-se, servijer ar profed, a yeas da Ramod-Galaad.\n5 Pa voe erru eno, pennoù an arme a oa azezet, hag e lavaras: Me am eus da gomz ouzhit, kabiten! Ha Jehu a lavaras: Da behini ac'hanomp-holl? Hag e lavaras: Dit-te kabiten!\n6 Jehu a savas hag a yeas en ti. An den yaouank a skuilhas eoul war e benn hag a lavaras dezhañ: Evel-henn e komz an AOTROU: Da oleviñ a ran da roue war bobl an AOTROU, war Israel.\n7 Skeiñ a ri war di Akab da aotrou, hag e veñjin war Jezabel gwad va servijerien ar brofeded, ha gwad holl servijerien an AOTROU.\n8 Holl di Akab a vo distrujet, ha me a lamo kuit kement hini a zo da Akab, an hini a droazh ouzh ar voger evel an hini a zo serret ha dilezet en Israel.\n9 Hag e lakain ti Akab evel ti Jeroboam mab Nebad, hag evel ti Baesha mab Akija.\n10 Ar chas a zebro Jezabel war zouaroù Jizreel, ha ne vo den da sebeliañ anezhi. Hag e tigoras an nor, hag e tec'has.\n11 Neuze Jehu a yeas etrezek servijerien e aotrou. Hag e voe lavaret dezhañ: Ha mont a ra mat pep tra? Perak eo deuet an diskiant-se da'z kavout? Respont a reas: Anavezout a rit mab-den hag e gomzoù.\n12 Met lavarout a rejont: N'eo ket! Disklêr-se deomp bremañ! Hag e lavaras: Komzet en deus ouzhin evel-mañ hag evel-hont, o lavarout: Da oleviñ a ran da roue war Israel.\n13 Neuze e kemerjont a-hast pep hini e wiskamant, a lakajont dindanañ war uhel an diri, ha seniñ a rejont ar shofar en ur lavarout: Jehu a zo roue!\n14 Evel-se, Jehu mab Jozafad mab Nimshi a iriennas a-enep Joram. Joram a ziwalle Ramod-Galaad, eñ hag holl Israel, a-enep Hazael roue Siria.\n15 Ar roue Joram a oa distroet evit pareañ e Jizreel eus ar goulioù o doa graet dezhañ ar Siriz, pa stourme a-enep Hazael roue Siria. Jehu a lavaras: Mar kavit mat, ra ned aio den eus kêr da gas ar c'heloù da Jizreel.\n16 Ha Jehu a bignas war e garr hag a yeas da Jizreel, rak Joram a oa en e wele eno, hag Akazia roue Juda a oa diskennet eno evit gwelout Joram.\n17 Ar gward a oa war an tour e Jizreel a welas strollad Jehu o tont, hag e lavaras: Gwelout a ran ur strollad. Joram a lavaras: Kemer ur marc'heger, ha kas-eñ en arbenn dezho, ha ra lavaro: Evit ar peoc'h eo?\n18 Ar marc'heger a yeas en arbenn dezhañ hag a lavaras: Evel-henn e lavar ar roue: Evit ar peoc'h eo? Jehu a respontas: Petra ac'h eus d'ober gant ar peoc'h? Tremen a-dreñv din! Ar gward a roas keloù o lavarout: Ar c'hannad a zo aet betek enno, ha ne zistro ket.\n19 Kaset e voe ur marc'heger all, a yeas daveto hag a lavaras: Evel-henn e lavar ar roue: Evit ar peoc'h eo? Jehu a respontas: Petra ac'h eus d'ober gant ar peoc'h? Tremen a-dreñv din!\n20 Ar gward a roas keloù o lavarout: Aet eo betek enno, ha ne zistro ket. An doare da vleinañ a zo heñvel ouzh hini Jehu mab Nimshi, rak bleinañ a ra gant buander.\n21 Neuze e lavaras Joram: Stag! Hag e voe staget e garr. Joram roue Israel a yeas er-maez gant Akazia roue Juda, pep hini en e garr, hag ez ejont etrezek Jehu, da gejañ gantañ e park Nabod eus Jizreel.\n22 Kerkent ha ma welas Jehu, Joram a lavaras: Evit ar peoc'h eo? Jehu a respontas: Peseurt peoc'h, e-pad m'eo o c'hastaouiñ Jezabel da vamm, gant he strobinelloù e niver ken bras?\n23 Neuze Joram a droas brid hag a dec'has, hag e lavaras da Akazia: Trubardet omp, Akazia!\n24 Jehu a grogas en e wareg hag a skoas ouzh Joram etre e zivskoaz, e doare ma treuzas ar bir e galon dezhañ, hag e kouezhas war e zaoulin en e garr.\n25 Jehu a lavaras da Vidkar e eiler: Kemer-eñ ha taol-eñ e park Nabod eus Jizreel. Rak az pez soñj, pa oamp war varc'h me ha te, an eil e-kichen egile war-lerc'h Akab e dad, an AOTROU a zisklêrias a-enep dezhañ ar c'homzoù-mañ:\n26 Dec'h em eus gwelet gwad Nabod ha gwad e vibien, eme an AOTROU, met me en rento dit er park-se, eme an AOTROU. Setu perak, kemer-eñ ha taol-eñ er park-se, hervez komz an AOTROU.\n27 Akazia roue Juda a welas kement-se, hag e tec'has dre hent ti al liorzh. Met Jehu a redas war e lerc'h hag a lavaras: Skoit warnañ ivez en e garr! Hag e c'hoarvezas kement-se e savenn Gur e-kichen Jibleam. Akazia a dec'has da Vegiddo, hag e varvas eno.\n28 E servijerien a zezougas anezhañ war ur c'harr da Jeruzalem, hag e voe sebeliet en e vez gant e dadoù e kêr David.\n29 En unnekvet bloaz eus Joram mab Akab, e oa deuet Akazia da roue war Juda.\n30 Jehu a zeuas da Jizreel. Jezabel, o vezañ klevet kement-se, a livas he dremm hag a ginklas he fenn, hag en em lakaas ouzh ar prenestr.\n31 Evel ma tremene Jehu dre an nor, hi a lavaras: Evit ar peoc'h eo Zimri, a lazhas e vestr?\n32 Hag e savas e zremm etrezek ar prenestr, hag e lavaras: Piv a zo ganin? Piv? Daou pe tri spazhad a sellas outañ.\n33 Hag e lavaras: Taolit-hi d'an traoñ! Hag e taoljont anezhi, e doare ma strinkas eus he gwad ouzh ar voger hag ouzh ar c'hezeg. Hag e vac'has anezhi.\n34 O vezañ aet e-barzh, e tebras hag ec'h evas, hag e lavaras: Kit da welout bremañ ar villigadenn-se, ha sebeilhit-hi, rak merc'h ur roue eo.\n35 Mont a rejont eta evit he sebeliañ, met ne gavjont diouti nemet ar c'hlopenn, an treid ha palvoù an daouarn.\n36 O vezañ distroet, en disklêrjont dezhañ. Hag e lavaras: Ar gomz eo, en doa disklêriet an AOTROU dre e servijer Elia an Tishbiad, o lavarout: War zouaroù Jizreel ar chas a zebro kig Jezabel,\n37 ha korf Jezabel a vo evel teil war ar parkeier eus douaroù Jizreel, e doare ma ne c'hello den lavarout: Amañ emañ Jezabel.\n1 Akab en doa dek mab ha tri-ugent e Samaria. Jehu a skrivas lizhiri, hag o c'hasas da Samaria da bennoù Jizreel, d'an henaourien, da c'houarnerien mibien Akab, da lavarout dezho:\n2 Bremañ, adalek m'en em gavo al lizher-mañ ganeoc'h, c'hwi hag hoc'h eus mibien ho mestr ganeoc'h, kirri, kezeg, kreñvlec'h hag armoù,\n3 gwelit piv, a-douez mibien ho mestr, a zo an hini gwellañ hag a zere deoc'h ar muiañ, lakait anezhañ war dron e dad, ha stourmit evit ti ho mestr.\n4 Neuze o doe un aon vras-meurbet, hag e lavarjont: Setu, daou roue n'o deus ket gellet derc'hel dirazañ; penaos e talc'hfemp-ni?\n5 Penn an ti, penn ar gêr, an henaourien, ha gouarnerien ar vibien a gasas da lavarout da Jehu: Ni a zo da servijerien, hag e raimp kement a lavari deomp. Ne lakaimp den da roue. Gra ar pezh a gavi mat.\n6 Skrivañ a reas dezho un eil lizher da lavarout: Mard oc'h evidon, mar sentit ouzh va mouezh, kemerit pennoù mibien ho mestr ha deuit da'm c'havout warc'hoazh d'an eur-mañ, da Jizreel. Mibien ar roue, dek ha tri-ugent anezho, a oa e ti ar re vras a save anezho.\n7 Kerkent ha ma oa al lizher deuet dezho, e kemerjont mibien ar roue, hag e lazhjont an dek ha tri-ugent den-se. O vezañ lakaet o fennoù e paneroù, e kasjont anezho dezhañ da Jizreel.\n8 Ur c'hannad a zeuas d'en disklêriañ dezhañ o lavarout: Degaset o deus pennoù mibien ar roue. Jehu a lavaras: O lakait e daou vern e-tal dor kêr, betek ar mintin.\n9 Da vintin ez eas er-maez, hag en em zalc'has dirak ar bobl en ur lavarout: Reizh oc'h! Setu em eus en em savet a-enep va mestr hag em eus e lazhet. Met piv en deus lazhet ar re-mañ?\n10 Gouezit bremañ na gouezho netra d'an douar eus komz an AOTROU, an hini en deus disklêriet an AOTROU a-enep ti Akab. An AOTROU en deus graet ar pezh en doa lavaret dre e servijer Elia.\n11 Jehu a lakaas ivez d'ar marv an holl re a vane eus ti Akab e Jizreel, an holl re vras, e vignoned hag e ofiserien, betek na vanas den a nemorant.\n12 Goude e savas hag ez eas kuit etrezek hent Samaria. Evel ma oa en un ti mêsaerien war an hent,\n13 Jehu a gavas breudeur Akazia roue Juda, hag e lavaras dezho: Piv ez oc'h? Int a respontas: Breudeur Akazia ez omp, hag e tiskennomp da saludiñ mibien ar roue ha mibien ar rouanez.\n14 Hag e lavaras: Krogit enno bev! Evel-se e voent kroget enno bev, hag e voent lazhet, daou zen ha daou-ugent e oant, e-kichen puñs an ti mêsaerien, ha ne vanas den a nemorant.\n15 Hag ez eas ac'hane, hag e kavas Jonadab mab Rekab, a zeue en arbenn dezhañ. E saludiñ a reas, hag e lavaras: Hag-eñ eo da galon eeun em c'heñver, evel m'eo va c'halon ez keñver? Jonadab a respontas: Bez' eo! Mard eo, eme Jehu, ro din da zorn. Jonadab a roas e zorn dezhañ, ha Jehu a lakaas anezhañ da bignat er c'harr,\n16 hag e lavaras: Deus ganin, hag e weli ar gred am eus evit an AOTROU. Evel-se e kasjont anezhañ en e garr.\n17 O vezañ erruet e Samaria, e skoas war gement a vane eus Akab e Samaria, betek o distrujañ holl, hervez ar pezh en doa lavaret an AOTROU da Elia.\n18 Goude Jehu a zastumas an holl bobl, hag a lavaras dezho: Akab en deus servijet Baal nebeut, met Jehu en servijo kalz.\n19 Bremañ galvit da'm c'havout holl brofeded Baal, e holl servijerien hag e holl aberzhourien, hep ma vanko unan, rak un aberzh bras am eus da ginnig da Vaal. Piv bennak a vanko ne vevo ket. Jehu a rae kement-se dre widre, evit lakaat d'ar marv ar re a servije Baal.\n20 Jehu a lavaras: Embannit ur gouel evit Baal. Hag e voe embannet.\n21 Jehu a gasas dre holl Israel. Holl servijerien Baal a zeuas, ha ne vanas den na vije ket deuet. Mont a rejont e ti Baal, ha ti Baal a voe leun eus ur penn d'egile.\n22 Neuze e lavaras d'an hini en doa karg ar gwisklec'h: Degas dilhad evit holl servijerien Baal. Hag e tegasas dilhad evito.\n23 Ha Jehu a yeas gant Jonadab mab Rekab e ti Baal, hag e lavaras da servijerien Baal: Klaskit ha sellit, evit na vo amañ servijer an AOTROU ebet, met servijerien Baal hepken.\n24 Mont a rejont eta evit kinnig aberzhoù ha loskaberzhoù. Jehu en doa lakaet er-maez pevar-ugent den, hag en doa lavaret dezho: An hini a lezo tec'hout unan eus an dud-se a lakaan etre ho taouarn, a baeo gant e vuhez buhez egile.\n25 Pa voe echuet da ginnig al loskaberzh, Jehu a lavaras d'ar warded ha d'an ofiserien: Kit-tre ha skoit! Ra ned aio den er-maez! Lazhañ a rejont eta anezho gant barvenn ar c'hleze. Hag ar warded hag an ofiserien o zaolas eno, hag ez ejont betek kêr ti Baal.\n26 Tennañ a rejont er-maez eus ti Baal ar peulioù, hag e tevjont anezho.\n27 Hag e tiskarjont peul Baal, hag e tiskarjont ivez ti Baal, a zeuas da vezañ ur c'han-skarzhañ betek hiziv.\n28 Evel-se Jehu a zistrujas Baal eus Israel.\n29 Koulskoude Jehu ne zistroas ket diouzh pec'hedoù Jeroboam mab Nebad, en doa lakaet Israel da bec'hiñ drezo: al leueoù aour e Betel hag e Dan.\n30 An AOTROU a lavaras da Jehu: Dre ma ec'h eus graet ar pezh a zo reizh dirazon, ha ma ec'h eus graet da di Akab kement am boa em c'halon, da vibien a vo azezet war dron Israel betek ar pevare rumm.\n31 Met Jehu ne lakaas ket evezh da gerzhout eus kreiz e galon e lezenn an AOTROU Doue Israel, ha ne zistroas ket diouzh pec'hedoù Jeroboam, en doa lakaet Israel da bec'hiñ drezo.\n32 En amzer-se an AOTROU a grogas da zidammañ Israel, rak Hazael a skoas war an Israeliz war o holl harzoù,\n33 adalek ar Jourdan betek ar sav-heol, holl vro Galaad, ar C'hadiz, ar Rubeniz, ar Vanasiz, hag adalek Aroer war froud Arnon betek Galaad ha Basan.\n34 Diwar-benn nemorant oberoù Jehu, kement a reas hag e holl gurioù, n'eo ket skrivet kement-se e levr danevelloù rouaned Israel?\n35 Jehu a c'hourvezas gant e dadoù, hag e voe sebeliet e Samaria. Ha Joakaz e vab a renas en e lec'h.\n36 An amzer ma renas Jehu war Israel e Samaria a voe eizh vloaz warn-ugent.\n1 Atalia mamm Akazia, o welout e oa marv he mab, a savas hag a lazhas holl lignez roueel.\n2 Met Josheba, merc'h ar roue Joram, c'hoar Akazia, a gemeras Joaz mab Akazia, hag e laeras anezhañ a-douez mibien ar roue a lakaed d'ar marv, hag e kuzhas anezhañ ouzh daoulagad Atalia, eñ gant e vagerez, e sal ar gweleoù, ha ne voe ket lakaet d'ar marv.\n3 Kuzhet e voe ganti e-pad c'hwec'h vloaz e ti an AOTROU, e-keit ha ma rene Atalia war ar vro.\n4 D'ar seizhvet bloaz, Jehojada a gasas da gerc'hat ar pennoù a gantoù, an ofiserien hag ar rederien, hag o lakaas da zont d'e gavout e ti an AOTROU. Hag e reas emglev ganto, hag e reas dezho touiñ le e ti an AOTROU, hag e tiskouezas dezho mab ar roue.\n5 Neuze e roas dezho ar gourc'hemenn-mañ o lavarout: Setu ar pezh a reot: E-touez ac'hanoc'h hag a zeu e-barzh d'an deiz sabad, un drederenn a ziwallo ti ar roue,\n6 un drederenn en em zalc'ho ouzh dor Sur, hag un drederenn ouzh an nor a zo a-dreñv d'ar rederien. Evel-se e tiwallot an ti evit ned aio den ennañ.\n7 Hag an div gevrenn ac'hanoc'h hag a ya er-maez d'an deiz sabad, a ziwallo ti an AOTROU e-kichen ar roue.\n8 Hag e viot en-dro d'ar roue a bep tu, o terc'hel pep hini ac’hanoc’h e armoù en e zaouarn, ha piv bennak a yelo er renkoù a vo lakaet d'ar marv. C'hwi a vo e-kichen ar roue pa'z aio ha pa zeuio.\n9 Ar pennoù a gantoù a reas eta kement en doa gourc'hemennet an aberzhour Jehojada. Kemer a rejont pep hini o zud, kenkoulz ar re a yae e-barzh d'an deiz sabad, hag ar re a yae er-maez d'an deiz sabad; hag e teujont da gavout an aberzhour Jehojada.\n10 An aberzhour a roas d'ar pennoù a gantoù goafioù ha skoedoù a oa bet d'ar roue David hag a oa e ti Doue.\n11 Ar rederien en em renkas tost ouzh ar roue, tro-dro, pep hini o terc'hel e armoù en e zaouarn, adalek tu dehoù an templ betek tu kleiz an templ, a-hed an aoter hag an templ.\n12 Neuze e lakaas da zont er-maez mab ar roue, hag e lakaas warnañ ar gurunenn hag an Testeni. Ober a rejont anezhañ roue, hag ec'h olevjont anezhañ, hag o stlakañ o daouarn, e lavarjont: Ra vevo ar roue!\n13 Atalia a glevas trouz ar rederien hag ar bobl, hag e teuas da gavout ar bobl e ti an AOTROU.\n14 Sellout a reas, ha setu, ar roue a oa en e sav e-kichen ar golonenn, hervez ar c'hiz, hag ar pennoù hag an trompilhoù a oa e-kichen ar roue. Holl bobl ar vro a oa oc'h en em laouenaat, hag e soned gant an trompilhoù. Neuze Atalia a rogas he dilhad hag a lavaras: Iriennad! Iriennad!\n15 An aberzhour Jehojada a roas urzhioù d'ar pennoù a gantoù a rene an arme, hag e lavaras dezho: Kasit anezhi er-maez eus ar renkoù, ha ra vo lakaet d'ar marv dre ar c'hleze an hini a yelo war he lerc'h! Met an aberzhour en doa lavaret: Ne lakait ket anezhi d'ar marv e ti an AOTROU.\n16 Lakaat a rejont o dorn warni, hag e tistroas dre hent donedigezh ar C'hezeg da di ar roue, hag e voe lazhet eno.\n17 Jehojada, a reas un emglev etre an AOTROU, ar roue hag an holl bobl, ma vefent pobl an AOTROU; hag e reas unan etre ar roue hag ar bobl.\n18 Holl bobl ar vro a yeas da di Baal, hag e tiskarjont anezhañ, e torrjont a-grenn e aoterioù hag e skeudennoù, e lazhjont dirak an aoterioù Matan aberzhour Baal. An aberzhour a lakaas gwarded e ti an AOTROU.\n19 Kemer a reas ar pennoù a gantoù, an ofiserien hag ar rederien, hag holl bobl ar vro, hag e rejont diskenn ar roue eus ti an AOTROU, hag ez ejont dre hent dor ar rederien e ti ar roue, hag ec'h azezas Joaz war dron ar rouaned.\n20 Hag e voe levenez gant holl bobl ar vro, ha kêr a voe e peoc'h, goude ma voe lakaet d'ar marv Atalia dre ar c'hleze e ti ar roue.\n21 Seizh vloaz e oa Joaz pa zeuas da roue.\n1 Er seizhvet bloaz eus Jehu, e teuas Joaz da roue, hag e renas daou-ugent vloaz e Jeruzalem. E vamm a oa anvet Zibia eus Beer-Sheba.\n2 Joaz a reas ar pezh a zo reizh dirak daoulagad an AOTROU, e-pad holl vuhez an aberzhour Jehojada, a gelenne anezhañ.\n3 Met an uhellec'hioù ne voent ket lamet kuit. Ar bobl a aberzhe c'hoazh hag a lakae da vogediñ war an uhellec'hioù.\n4 Joaz a lavaras d'an aberzhourien: An holl arc'hant santel a vez degaset da di an AOTROU, an arc'hant a bep den a dremen, an arc'hant a zle pep hini hervez ar prizadur bet graet, hag an arc'hant a zegas pep hini a-youl-vat e ti an AOTROU,\n5 ra gemero an aberzhourien anezhañ, pep hini digant a re a anavez, evit dresañ toulloù-freuz an ti, e pep lec'h ma vo kavet toulloù-freuz.\n6 Met c'hoarvezout a reas d'an trede bloaz warn-ugent eus ar roue Joaz, ma n'o doa ket dreset an aberzhourien toulloù-freuz an ti.\n7 Neuze ar roue Joaz a c'halvas an aberzhour Jehojada hag an aberzhourien all, hag a lavaras dezho: Perak n'hoc'h eus ket dreset toulloù-freuz an ti? Bremañ eta ne gemerot ken arc'hant digant ar re a anavezit, met evit toulloù-freuz an ti en roiot.\n8 An aberzhourien a asantas tremen hep kemer arc'hant ar bobl, ha chom hep bezañ karget da dresañ toulloù-freuz an ti.\n9 An aberzhour Jehojada a gemeras ur c'hef hag a reas un toull er golo, hag e lakaas anezhañ e-kichen an aoter, en tu dehoù pa'z aed e-barzh ti an AOTROU. An aberzhourien a ziwalle an treuzoù a lakae ennañ an holl arc'hant a veze degaset e ti an AOTROU.\n10 Pa welent e oa kalz a arc'hant er c'hef, skrib ar roue a bigne gant an aberzhour-meur, hag e tastument hag e niverent an arc'hant en em gave e ti an AOTROU.\n11 Hag e lakaent an arc'hant-se, niveret mat, etre daouarn ar re a oa karget eus al labour, ar re a c'hourselle ti an AOTROU. Hag e paeent ar gilvizien hag ar saverien a laboure e ti an AOTROU,\n12 ar vañsonerien hag ar venerien, ar prenadennoù koad ha mein-ben evit dresañ toulloù-freuz ti an AOTROU, ha kement dispign evit dresañ an ti.\n13 Eus an arc'hant-se a veze degaset da di an AOTROU, ne voe ket graet kirinoù arc'hant evit ti an AOTROU, na mougerigoù, na hanafoù, na trompilhoù, na listri en aour, na listri en arc'hant,\n14 met roet e oa d'ar re a oa karget eus al labour, d'ar re a zrese ti an AOTROU.\n15 Ne veze ket graet kont d'ar re a zegemere an arc'hant-se etre o daouarn evit e lodennañ d'ar vicherourien, rak gant reizhder e labourent.\n16 Arc'hant an aberzhoù a gablusted hag arc'hant an aberzhoù-dic'haouiñ ne veze ket degaset da di an AOTROU, rak evit an aberzhourien e oa.\n17 Neuze Hazael roue Siria a bignas hag a reas brezel a-enep Gad, hag he zapas. Hag Hazael a zroas evit pignat a-enep Jeruzalem.\n18 Joaz roue Juda a gemeras an holl draoù santelaet, ar pezh en doa santelaet Jozafad, Joram hag Akazia, e dadoù rouaned Juda, hag an traoù en doa santelaet e-unan, an holl aour en em gave e teñzorioù ti an AOTROU ha ti ar roue, hag e kasas anezho da Hazael roue Siria, en em dennas eus Jeruzalem.\n19 Diwar-benn nemorant oberoù Joaz ha kement a reas, n'eo ket skrivet kement-se e levr danevelloù rouaned Juda?\n20 E servijerien, o vezañ en em savet, a rejont un irienn hag a skojont war Joaz e ti Milho, e traonienn Silla.\n21 Jozakar mab Shimead ha Jozabad mab Shomer, e servijerien, a skoas warnañ, hag e varvas. Hag e voe sebeliet gant e dadoù e kêr David. Hag Amazia e vab a renas en e lec'h.\n1 En trede bloaz warn-ugent eus Joaz mab Akazia roue Juda, e teuas Joakaz mab Jehu da roue war Israel e Samaria. Ren a reas seitek vloaz.\n2 Ober a reas ar pezh a zo fall dirak daoulagad an AOTROU, hag e kerzhas war-lerc'h pec'hedoù Jeroboam mab Nebad, en doa lakaet Israel da bec'hiñ drezo, ha ne zistroas ket diwarno.\n3 Kounnar an AOTROU a entanas a-enep Israel, hag e lakaas anezho etre daouarn Hazael roue Siria hag etre daouarn Ben-Hadad mab Hazael, e-pad an holl amzer-se.\n4 Met Joakaz a aspedas an AOTROU, hag an AOTROU a selaouas outañ, rak gwelout a reas ar gwaskerezh war Israel, dre ma waske anezho roue Siria.\n5 An AOTROU a roas eta un dieuber da Israel, hag en em dennjont eus mestroniezh ar Siriz. Ha mibien Israel a chomas en o zeltennoù evel diagent.\n6 Koulskoude ne zistrojont ket diouzh pec'hedoù ti Jeroboam, en doa lakaet Israel da bec'hiñ drezo, hag e kerzhjont enno, hag e chomas zoken an Ashera (= doueez) e Samaria,\n7 petra bennak ma ne oa ket manet a soudarded da Joakaz, nemet hanter-kant marc'heger, dek karr ha dek mil den war-droad. Rak roue Siria en doa o distrujet, hag o lakaet evel ar boultrenn a vac'her gant an treid.\n8 Diwar-benn nemorant oberoù Joakaz, kement a reas hag e gurioù, n'eo ket skrivet kement-se e levr danevelloù rouaned Israel?\n9 Joakaz a c'hourvezas gant e dadoù, hag e voe sebeliet e Samaria. Ha Joaz e vab a renas en e lec'h.\n10 Er seizhvet bloaz ha tregont eus Joaz roue Juda, e teuas Joaz mab Joakaz da roue war Israel e Samaria. Ren a reas c'hwezek vloaz.\n11 Ober a reas ar pezh a zo fall dirak daoulagad an AOTROU, ha ne zistroas ket diouzh holl bec'hedoù Jeroboam mab Nebad, en doa lakaet Israel da bec'hiñ drezo, enno e kerzhas.\n12 Diwar-benn nemorant oberoù Joaz, kement a reas hag e gurioù, hag ar brezel a reas a-enep Amazia roue Juda, n'eo ket skrivet kement-se e levr danevelloù rouaned Israel?\n13 Joaz a c'hourvezas gant e dadoù, ha Jeroboam a azezas war e dron. Joaz a voe sebeliet e Samaria, gant rouaned Israel.\n14 Evel ma oa klañv Elizea gant ar c'hleñved a varvje, Joaz roue Israel a ziskennas hag a ouelas war e zremm, en ur lavarout: Va zad! Va zad! Karr Israel hag e varc'hegiezh!\n15 Elizea a lavaras dezhañ: Kemer ur wareg ha biroù. Hag e kemeras ur wareg ha biroù.\n16 Hag e lavaras da roue Israel: Stegn ar wareg gant da zorn. Hag he stegnas, hag Elizea a lakaas e zaouarn war zaouarn ar roue,\n17 hag a lavaras: Digor ar prenestr etrezek ar sav-heol. Hag e tigoras anezhañ. Hag Elizea a lavaras dezhañ: Tenn. Hag e tennas. Hag Elizea a lavaras: Ur bir a zieubidigezh a-berzh an AOTROU eo, ur bir a zieubidigezh a-enep ar Siriz. Skeiñ a ri war ar Siriz en Afek, betek o distrujañ.\n18 Hag e lavaras: Kemer ar biroù. Hag o c'hemeras. Hag e lavaras da roue Israel: Sko war an douar. Hag e skoas teir gwech, hag e paouezas.\n19 Ha den Doue a gounnaras a-enep dezhañ hag a lavaras: Ret e oa dit skeiñ pemp pe c'hwec'h gwech, ha neuze ez pije skoet war ar Siriz betek o distrujañ. Bremañ e skoi war ar Siriz teir gwech.\n20 Hag Elizea a varvas hag e voe sebeliet. Er bloaz war-lerc'h, bagadoù Moab a zeuas er vro.\n21 Ha setu, tud o touarañ un den, a welas ur bagad hag a daolas an den e bez Elizea. Hag an den-mañ a yeas da stekiñ ouzh eskern Elizea, hag ec'h advevas hag e savas war e dreid.\n22 Hazael roue Siria en doa gwasket Israel e-pad holl vuhez Joakaz.\n23 Met an AOTROU a reas trugarez dezho hag en doe truez outo, hag en em droas etrezek enno, abalamour d'e emglev gant Abraham, Izaak ha Jakob. Ne fellas ket dezhañ o distrujañ, ha, betek bremañ n'en deus ket o zaolet kuit a-zirak e zremm.\n24 Hazael roue Siria a varvas, ha Ben-Hadad e vab a renas en e lec'h.\n25 Joaz mab Joakaz a adkemeras eus daouarn Ben-Hadad mab Hazael ar c'hêrioù en doa hemañ kemeret eus daouarn Joakaz e dad, e-pad ar brezel. Joaz a gannas anezhañ teir gwech, hag ec'h adkemeras kêrioù Israel.\n1 En eilvet bloaz eus Joaz mab Joakaz roue Israel, e teuas da roue Amazia mab Joaz roue Juda.\n2 Pemp bloaz warn-ugent en doa pa zeuas da roue, hag e renas nav bloaz warn-ugent e Jeruzalem. E vamm a oa anvet Joaddan eus Jeruzalem.\n3 Ober a reas ar pezh a zo reizh dirak daoulagad an AOTROU, nann koulskoude evel David e dad. Ober a reas holl evel m'en doa graet Joaz e dad.\n4 Met an uhellec'hioù ne voent ket lamet kuit. Ar bobl a aberzhe c'hoazh hag a lakae da vogediñ war an uhellec'hioù.\n5 Pa voe startaet ar rouantelezh etre e zaouarn, e lakaas d'ar marv e servijerien o doa lazhet ar roue e dad.\n6 Met ne lakaas ket d'ar marv mibien ar servijerien, evel ma'z eo skrivet e levr lezenn Moizez, e-lec'h m'en deus roet an AOTROU ar gourc'hemenn-mañ: Ne vo ket lakaet d'ar marv an tadoù evit o mibien, ha ne vo ket lakaet d'ar marv ar vibien evit o zadoù, met lakaet e vo da vervel pep hini evit e bec'hed.\n7 Skeiñ a reas war dek mil den eus Edom e traonienn an Holen, hag e tapas Sela dre vrezel, hag ec'h anvas anezhi Jokteel, an anv he deus miret betek hiziv.\n8 Amazia a gasas kannaded da gavout Joaz mab Joakaz, mab Jehu, roue Israel, da lavarout dezhañ: Deus, ma en em welimp a-dal!\n9 Ha Joaz roue Israel a gasas da lavarout da Amazia roue Juda: Spernenn al Liban he deus kaset da lavarout da sedrezenn al Liban: Ro da verc'h da wreg da'm mab. Met tremenet eo al loened gouez a zo el Liban, ha mac'het o deus ar spernenn.\n10 Skoet ec'h eus kalet war Edom, ha da galon a zo en em c'hwezet. Bez laouen gant da c'hloar ha chom ez ti. Perak e krogfes gant un embregadenn fall ma kouezhfes drezi, ha Juda ganit?\n11 Mez Amazia ne selaouas ket outañ. Ha Joaz roue Israel a bignas, hag en em weljont a-dal, eñ hag Amazia roue Juda, e Bet-Shemesh a zo e Juda.\n12 Ha kannet e voe Juda gant Israel, hag e tec'has pep hini d'e deltenn.\n13 Ha Joaz roue Israel a dapas Amazia roue Juda, mab Joaz, mab Joakaz, e Bet-Shemesh. Goude e teuas da Jeruzalem hag e reas un toull-freuz war bevar c'hant ilinad (~ 200 m) e moger Jeruzalem, adalek dor Efraim betek dor ar C'horn.\n14 Kemer a reas an holl aour hag an holl arc'hant, hag an holl listri a voe kavet e ti an AOTROU hag e teñzorioù ti ar roue, hag ivez gouestlidi, hag e tistroas da Samaria.\n15 Diwar-benn nemorant oberoù Joaz, ar pezh a reas hag e gurioù, hag ar brezel a reas a-enep Amazia roue Juda, n'eo ket skrivet kement-se e levr danevelloù rouaned Israel?\n16 Joaz a c'hourvezas gant e dadoù, hag e voe sebeliet e Samaria gant rouaned Israel. Ha Jeroboam e vab a renas en e lec'h.\n17 Amazia mab Joaz, roue Juda, a vevas pemzek vloaz goude marv Joaz mab Joakaz, roue Israel.\n18 Diwar-benn nemorant oberoù Amazia, n'eo ket skrivet kement-se e levr rouaned Juda?\n19 Un irienn a rejont a-enep dezhañ e Jeruzalem, hag e tec'has da Lakish. Met kas a rejont tud war e lerc'h da Lakish, hag en lazhjont eno.\n20 Hag e voe douget war gezeg, hag e voe sebeliet e Jeruzalem gant e dadoù, e kêr David.\n21 Neuze holl bobl Juda a gemeras Azaria, a oa oadet a c'hwezek vloaz, hag en lakajont da roue e-lec'h Amazia e dad.\n22 Sevel a reas Elad, hag e tegasas anezhi da Juda, goude ma voe gourvezet ar roue gant e dadoù.\n23 Er pempzekvet bloaz eus Amazia mab Joaz roue Juda, e teuas Jeroboam mab Joaz da roue war Israel e Samaria, evit ur bloaz ha daou-ugent.\n24 Ober a reas ar pezh a zo fall dirak daoulagad an AOTROU, ha ne zistroas ket diouzh holl bec'hedoù Jeroboam mab Nebad, en doa lakaet Israel da bec'hiñ drezo.\n25 Adlakaat a reas harzoù Israel, adalek mont tre Hamad betek mor ar blaenenn, hervez ar gomz en doa disklêriet an AOTROU Doue Israel dre e servijer Jonaz mab Amitai, ar profed a oa eus Gad-Hefer,\n26 rak an AOTROU a welas e oa c'hwerv-kenañ glac'har Israel, ha ne vane den ken eus ar re a oa hualet nag eus ar re a oa frank, ha ne oa dieuber ebet evit Israel.\n27 Hogen an AOTROU n'en doa ket divizet diverkañ anv Israel a-zindan an neñvoù, hag evel-se e tieubas anezho dre zaouarn Jeroboam mab Joaz.\n28 Diwar-benn nemorant oberoù Jeroboam, ar pezh a reas hag e gurioù er brezel evit adc'hounit Damask hag Hamad, hag a oa da Juda, evit Israel, n'eo ket skrivet kement-se e levr danevelloù rouaned Israel?\n29 Jeroboam a c'hourvezas gant e dadoù, gant rouaned Israel. Ha Zakaria e vab a renas en e lec'h.\n1 Er seizhvet bloaz warn-ugent eus Jeroboam roue Israel, e teuas Azaria mab Amazia da roue war Juda.\n2 C'hwezek vloaz e oa pa zeuas da roue, hag e renas daou vloaz hag hanter-kant e Jeruzalem. E vamm a oa anvet Jekolia eus Jeruzalem.\n3 Ober a reas ar pezh a zo reizh dirak daoulagad an AOTROU, a-grenn evel m'en doa graet Amazia e dad.\n5 Met an AOTROU a skoas war ar roue a voe lovr betek deiz e varv, hag e chomas en un ti en distro. Ha Jotam mab ar roue a voe e penn ti ar roue, hag e varne pobl ar vro.\n6 Diwar-benn nemorant oberoù Azaria ha kement a reas, n'eo ket skrivet kement-se e levr danevelloù rouaned Juda?\n7 Azaria a c'hourvezas gant e dadoù, hag e voe sebeliet gant e dadoù e kêr David. Ha Jotam e vab a renas en e lec'h.\n8 En eizhvet bloaz ha tregont eus Azaria roue Juda, e teuas Zakaria mab Jeroboam da roue war Israel e Samaria, evit c'hwec'h miz.\n9 Ober a reas ar pezh a zo fall dirak daoulagad an AOTROU, evel m'o doa graet e dadoù, ne zistroas ket diouzh holl bec'hedoù Jeroboam mab Nebad, en doa lakaet Israel da bec'hiñ drezo.\n10 Ha Shallum mab Jabez a iriennas a-enep dezhañ, a skoas warnañ dirak ar bobl, hag a lazhas anezhañ. Hag e teuas da roue en e lec'h.\n11 Diwar-benn nemorant oberoù Zakaria, kement-se a zo skrivet e levr danevelloù rouaned Israel.\n12 Honnezh eo ar gomz en doa disklêriet an AOTROU da Jehu o lavarout: Da vibien a vo azezet war dron Israel betek ar pevare rumm. Evel-se e voe.\n13 Shallum mab Jabez a zeuas da roue en navet bloaz ha tregont eus Ozia roue Juda, hag e renas ur miz e Samaria.\n14 Ha Menahem mab Gadi a bignas eus Tirza, a yeas e Samaria, a skoas war Shallum mab Jabez e Samaria, hag a lazhas anezhañ. Hag e teuas da roue en e lec'h.\n15 Diwar-benn nemorant oberoù Shallum hag an irienn a reas, kement-se a zo skrivet e levr danevelloù rouaned Israel.\n16 Neuze Menahem a skoas war Difsak ha war an holl re a oa gantañ, ha war e vro adalek Tirza. Dre ma n'he doa ket digoret he dorioù dezhañ, e skoas warni. Ha faoutañ a reas o c'hofoù d'hec'h holl zougerezed.\n17 En navet bloaz eus Azaria roue Juda, e teuas Menahem mab Gadi da roue war Israel, evit dek vloaz e Samaria.\n18 Ober a reas ar pezh a zo fall dirak daoulagad an AOTROU, ne zistroas ket, e-pad e holl zeizioù, diouzh pec'hedoù Jeroboam mab Nebad, en doa lakaet Israel da bec'hiñ drezo.\n19 Pul roue Asiria a zeuas a-enep ar vro. Menahem a roas mil talant (~ 30 tonenn) arc'hant da Bul, evit ma sikourje anezhañ da startaat ar rouantelezh etre e zaouarn.\n20 Menahem a dennas an arc'hant-se diwar Israel, digant an holl re a oa galloudek e pinvidigezhioù, evit reiñ da roue Asiria: digant pep hini hanter-kant sikl (~ 500 g) arc'hant. Evel-se roue Asiria a zistroas, ha ne chomas ket eno er vro.\n21 Diwar-benn nemorant oberoù Menahem ha kement a reas, n'eo ket skrivet kement-se e levr danevelloù rouaned Israel?\n22 Menahem a c'hourvezas gant e dadoù. Ha Pekakia e vab a renas en e lec'h.\n23 En hanterkantvet bloaz eus Azaria roue Juda, e teuas Pekakia da roue war Israel e Samaria, evit daou vloaz.\n24 Ober a reas ar pezh a zo fall dirak daoulagad an AOTROU, ne zistroas ket diouzh pec'hedoù Jeroboam mab Nebad, en doa lakaet Israel da bec'hiñ drezo.\n25 Ha Pekak mab Remalia, e ofiser, a iriennas a-enep dezhañ hag a skoas warnañ e Samaria, e palez ti ar roue, gant Argob hag Arie, hag hanter-kant den gantañ a-douez mibien ar C'halaadiz. Evel-se e lazhas anezhañ hag e renas en e lec'h.\n26 Diwar-benn nemorant oberoù Pekakia ha kement a reas, kement-se a zo skrivet e levr danevelloù rouaned Israel.\n27 En eilvet bloaz hag hanter-kant eus Azaria roue Juda, e teuas Pekak mab Remalia da roue war Israel e Samaria, evit ugent vloaz.\n28 Ober a reas ar pezh a zo fall dirak daoulagad an AOTROU, ne zistroas ket diouzh pec'hedoù Jeroboam mab Nebad, en doa lakaet Israel da bec'hiñ drezo.\n29 En amzer Pekak roue Israel, Tiglad-Pilezer roue Asiria a zeuas hag a dapas Ijon, Abel-Bed-Maaka, Janoak, Kedesh, Hazor, Galaad, ar Galilea, hag holl vro Neftali, hag e harluas ar bobl da Asiria.\n30 Hag Ozea mab Ela a iriennas a-enep Pekak mab Remalia, a skoas warnañ, hag en lazhas. Dont a reas da roue en e lec'h en ugentvet bloaz eus Jotam mab Ozia.\n31 Diwar-benn nemorant oberoù Pekak ha kement a reas, kement-se a zo skrivet e levr danevelloù rouaned Israel.\n32 En eilvet bloaz eus Pekak mab Remalia roue Israel, e teuas da roue Jotam mab Ozia roue Juda.\n33 Pemp bloaz warn-ugent e oa pa zeuas da roue, hag e renas c'hwezek vloaz e Jeruzalem. E vamm a oa anvet Jerusha merc'h Zadok.\n34 Ober a reas ar pezh a zo reizh dirak daoulagad an AOTROU, a-grenn evel m'en doa graet Ozia e dad.\n35 Met an uhellec'hioù ne voent ket lamet kuit. Ar bobl a aberzhe c'hoazh hag a lakae da vogediñ war an uhellec'hioù. Eñ eo an hini a savas an nor Uhelañ e ti an AOTROU.\n36 Diwar-benn nemorant oberoù Jotam ha kement a reas, n'eo ket skrivet kement-se e levr danevelloù rouaned Juda?\n37 En deizioù-se e krogas an AOTROU da gas a-enep Juda Rezin roue Siria ha Pekak mab Remalia.\n38 Jotam a c'hourvezas gant e dadoù, hag e voe sebeliet gant e dadoù e kêr David. Hag Akaz e vab a renas en e lec'h.\n1 Er seitekvet bloaz eus Pekak mab Remalia, e teuas da roue Akaz mab Jotam roue Juda.\n2 Ugent vloaz e oa Akaz pa zeuas da roue, hag e renas c'hwezek vloaz e Jeruzalem. Ne reas ket ar pezh a zo reizh dirak daoulagad an AOTROU e Zoue, evel m'en doa graet David e dad.\n3 Met kerzhout a reas war hent rouaned Israel, ha zoken e lakaas e vab da dremen dre an tan, hervez euzhusterioù ar broadoù en doa kaset kuit an AOTROU dirak mibien Israel.\n4 Hag e aberzhe hag e lakae da vogediñ war an uhellec'hioù, war ar c'hrec'hioù, ha dindan pep gwezenn c'hlas.\n5 Neuze Rezin roue Siria ha Pekak mab Remalia roue Israel a bignas a-enep Jeruzalem da vrezeliñ, hag e sezizjont Akaz, met ne c'helljont ket e drec'hiñ dre an armoù.\n6 En amzer-se Rezin roue Siria a adlakaas Elad d'ar Siria, rak diberc'hennañ a reas Yuzevien Elad, hag ar Siriz a yeas da Elad, e-lec'h ma'z int chomet betek hiziv.\n7 Akaz en doa kaset kannaded etrezek Tiglad-Pilezer roue Asiria, da lavarout: Me 'zo da servijer ha da vab. Pign da'm dieubiñ diouzh dorn roue Siria ha diouzh dorn roue Israel, a zo savet a-enep din.\n8 Akaz a gemeras an arc'hant hag an aour a oa e ti an AOTROU hag e teñzorioù ti ar roue, hag o c'hasas, e prof, da roue Asiria.\n9 Roue Asiria a selaouas outañ. Pignat a reas a-enep Damask, hag e tapas anezhi, hag e harluas he fobl betek Kir, hag e lakaas Rezin d'ar marv.\n10 Ar roue Akaz a yeas da Zamask en arbenn da Diglad-Pilezer roue Asiria. Hag ar roue Akaz, o vezañ gwelet an aoter a oa e Damask, a gasas d'an aberzhour Uri ar patrom hag ar skeudenn eus an aoter-se, gant he stumm resis.\n11 An aberzhour Uri a savas un aoter hervez kement en doa urzhiet dezhañ ar roue Akab eus Damask. An aberzhour Uri a reas anezhi a-raok ma voe distroet ar roue eus Damask.\n12 Pa voe distroet ar roue Akaz eus Damask, ha pa welas an aoter, e tostaas hag e pignas outi.\n13 Lakaat a reas da vogediñ e loskaberzh hag e zonezon, hag e skuilhas e evadkinnig, hag e sparfas gwad e aberzh a drugarekadennoù war an aoter.\n14 Diwar-benn an aoter arem a oa dirak an AOTROU, e pellaas anezhi a-zirak an ti, evit na voe ken etre an aoter-se ha ti an AOTROU, hag e lakaas anezhi e-kichen an aoter-se, etrezek an hanternoz.\n15 Ar roue Akaz a roas ar gourc'hemenn-mañ d'an aberzhour Uri o lavarout: War an aoter vras e lakai da vogediñ loskaberzh ar beure, donezon an abardaez, loskaberzh ar roue hag e zonezon, loskaberzh holl bobl ar vro hag o donezon hag o evadkinnigoù. Sparfañ a ri warni holl wad al loskaberzhoù hag holl wad an aberzhoù. Ha diwar-benn an aoter arem, din-me e vo da welout.\n16 An aberzhour Uri a reas kement en doa gourc'hemennet ar roue dezhañ.\n17 Hag ar roue Akaz a lakaat a-dammoù sternioù ar sichennoù hag a lamas diwarno ar c'hirinoù a oa dreisto. Diskenn a reas ar mor diwar an ejened arem a oa dindanañ, hag e lakaas anezhañ war ur pavez maen.\n18 Lemel a reas eus ti an AOTROU, en abeg da roue Asiria, porched ar sabad a oa bet savet d'an ti, ha digor ar roue a oa en diavaez.\n19 Diwar-benn nemorant oberoù Akaz ha kement a reas, n'eo ket skrivet kement-se e levr danevelloù rouaned Juda?\n20 Akaz a c'hourvezas gant e dadoù, hag e voe sebeliet gant e dadoù e kêr David. Hag Ezekiaz e vab a renas en e lec'h.\n1 En daouzekvet bloaz eus Akaz roue Juda, e teuas Ozea mab Ela da roue war Israel e Samaria, evit nav bloaz.\n2 Ober a reas ar pezh a zo fall dirak daoulagad an AOTROU, nann koulskoude evel rouaned Israel a oa bet a-raok dezhañ.\n3 Salmanazar roue Asiria a bignas a-enep dezhañ, hag Ozea a voe e sujed, hag e kase un truaj dezhañ.\n4 Met roue Asiria a zizoloas un irienn a-berzh Ozea. Rak kaset en doa kannaded etrezek So roue an Ejipt, ha ne gase ken da roue Asiria an truaj a bep bloaz. Roue Asiria a bakas anezhañ, hag en ereas en un toull-bac'h.\n5 Roue Asiria a yeas a-dreuz ar vro hag a bignas da Samaria, hag e sezizas anezhi e-pad tri bloaz.\n6 En navet bloaz eus Ozea, roue Asiria a dapas Samaria, hag e harluas an Israeliz da Asiria. O lakaat a reas e Kalak, war ribl ar C'habor, stêr Gozan, hag e kêrioù Media.\n7 Kement-se a c'hoarvezas dre m'o doa pec'het mibien Israel a-enep an AOTROU o Doue, en doa lakaet anezho da bignat eus bro Ejipt, a-zindan dorn Faraon roue an Ejipt, ha dre m'o doa azeulet doueoù all.\n8 Kerzhet o doa e reolennoù ar broadoù en doa kaset kuit an AOTROU dirak mibien Israel, hag e reolennoù o doa diazezet rouaned Israel.\n9 Ha mibien Israel o doa graet e-kuzh traoù na oant ket didro a-enep an AOTROU o Doue. Savet o doa dezho uhellec'hioù en o holl gêrioù, adalek tour ar warded betek ar c'hêrioù kreñv.\n10 Graet o doa dezho peulioù hag Asheraoù (= doueezoù) war bep krec'hienn ha dindan pep gwezenn c'hlas.\n11 Lakaet o doa da vogediñ en holl uhellec'hioù, evel ar broadoù en doa kaset kuit an AOTROU dirazo. Graet o doa traoù fall evit kounnariñ an AOTROU.\n12 Servijet o doa an idoloù, ha koulskoude an AOTROU en doa lavaret diwar o fenn: Ne reot ket kement-se.\n13 An AOTROU en doa testeniet a-enep Israel hag a-enep Juda dre an holl brofeded ha dre an holl welourien, o lavarout: Distroit diouzh ho hentoù fall, mirit va gourc'hemennoù ha va reolennoù, hervez an holl lezenn am boa gourc'hemennet d'ho tadoù, hag am eus kaset deoc'h dre va servijerien ar brofeded.\n14 Met n'o doa ket selaouet, ha reutaet o doa o gouzoug, evel m'o doa graet o zadoù, ha n'o doa ket kredet en AOTROU o Doue.\n15 Disprizet o doa e reolennoù, hag e emglev en doa graet gant o zadoù, hag e destenioù en doa douget en o enep. Aet e oant war-lerc'h traoù a netra, o tont da vezañ netra o-unan, ha war-lerc'h ar broadoù a oa en-dro dezho, petra bennak m'en doa difennet an AOTROU dezho ober evelto.\n16 O vezañ dilezet holl c'hourc'hemennoù an AOTROU o Doue, graet o doa dezho skeudennoù teuzet, daou leue. Graet o doa Asheraoù, hag azeulet holl arme an neñvoù, ha servijet Baal.\n17 Lakaet o doa o mibien hag o merc'hed da dremen dre an tan. En em roet e oant d'an divinerezh ha d'an achanterezh, hag en em werzhet d'ober ar pezh a zo fall dirak daoulagad an AOTROU evit e gounnariñ.\n18 Setu perak an AOTROU en deus bet ur gounnar vras a-enep Israel, hag en deus o zaolet kuit a-zirak e zremm. N'eo manet nemet meuriad Juda.\n19 Ha Juda zoken n'en deus ket miret gourc'hemennoù an AOTROU o Doue, met en deus kerzhet er reolennoù diazezet gant Israel.\n20 Setu perak an AOTROU en deus taolet kuit holl ouenn Israel, hag en deus o izelaet ha lakaet etre daouarn preizhataerien, betek o c'has pell a-zirak e zremm.\n21 Israel a oa en em zistaget diouzh ti David, ha lakaet en doa da roue Jeroboam mab Nebad. Jeroboam en doa pellaet Israel diouzh hent an AOTROU, hag en doa lakaet anezho d'ober ur pec'hed bras.\n22 Mibien Israel o doa kerzhet en holl bec'hedoù en doa graet Jeroboam, ha n'o doa ket distroet diouto,\n23 betek ma kasas an AOTROU Israel pell diouzh e zremm, evel m'en doa disklêriet dre e holl servijerien ar brofeded. Hag Israel a voe harluet eus e vro da Asiria, betek hiziv.\n24 Roue Asiria a gasas tud eus Babilon, eus Kuta, eus Ava, eus Hamad hag eus Sefarvaim, hag a lakaas anezho e kêrioù Samaria, e-lec'h mibien Israel. Hag e perc'hennjont Samaria, hag e chomjont en he c'hêrioù.\n25 Pa en em lakajont da chom eno, n'o doa doujañs ebet e-keñver an AOTROU, hag an AOTROU a gasas a-enep dezho leoned a lazhe anezho.\n26 Lavaret e voe da roue Asiria: Ar broadoù ac'h eus kaset ha lakaet e kêrioù Samaria n'anavezont ket an doare da servijañ Doue ar vro, ha kaset en deus en o enep leoned a lazh anezho, dre ma n'anavezont ket an doare da servijañ Doue ar vro.\n27 Neuze roue Asiria a roas ar gourc'hemenn-mañ o lavarout: Lakait da vont di unan bennak eus an aberzhourien hoc'h eus degaset ac'hano en harlu. Mont a raio da chom di, hag e kelenno an doare da servijañ Doue ar vro.\n28 Unan eus an aberzhourien a oa bet harluet eus Samaria, a zeuas da chom e Betel, hag e kelennas dezho penaos doujañ an AOTROU.\n29 Met pep broad a reas e zoueoù hag a lakaas anezho e tiez an uhellec'hioù o doa graet ar Samaritaned, pep broad er c'hêrioù ma oa o chom enno.\n30 Tud Babilon a reas Sukkod-Benod, tud Kuta a reas Nergal, tud Hamad a reas Ashima,\n31 re Ava a reas Nibkaz, ha re Sefarvaim a lakae o mibien da dremen dre an tan en enor da Adrammelek hag Anammelek, doueoù Sefarvaim.\n32 Hag e toujent ivez an AOTROU, hag e lakajont da aberzhourien an uhellec'hioù tud kemeret eus o zouez, a aberzhe evito e tiez an uhellec'hioù.\n33 Evel-se e toujent an AOTROU hag e servijent o doueoù, e doare ar broadoù ma oant bet dilec'hiet diouto.\n34 Ha betek bremañ e reont hervez o gizioù kentañ: ne zoujont ket an AOTROU, ne reont nag hervez o reolennoù, nag hervez o barnedigezhioù, nag hervez al lezenn hag ar gourc'hemennoù en deus roet an AOTROU Doue da vibien Jakob, a anvas Israel.\n35 An AOTROU en doa graet ganto un emglev ha roet dezho ar gourc'hemenn-mañ: Ne zoujot ket doueoù all, ne stouot ket dirazo, ne servijot ket anezho, ha ne aberzhot ket dezho.\n36 Met doujañ a reot an AOTROU, en deus ho lakaet da bignat eus bro Ejipt gant un nerzh bras hag ur vrec'h astennet. Dirazañ eo e stouot, ha dezhañ eo ec'h aberzhot.\n37 Ar reolennoù, ar barnedigezhioù, al lezenn hag ar gourc'hemennoù en deus skrivet evidoc'h, a virot, hag e reot diouto da viken, ha ne zoujot ket doueoù all.\n38 N'ankounac’haiot ket eta an emglev am eus graet ganeoc'h, ha ne zoujot ket doueoù all.\n39 Met doujañ a reot an AOTROU ho Toue, hag e tieubo ac'hanoc'h diouzh dorn hoc'h holl enebourien.\n40 Met n'o deus ket selaouet, hag e rejont hervez o gizioù kentañ.\n41 Evel-se ar broadoù-se a zouje an AOTROU hag a servije o skeudennoù kizellet. Hag o mibien, ha mibien o mibien, o deus graet betek hiziv evel m'o doa graet o zadoù.\n1 En trede bloaz eus Ozea mab Ela roue Israel, e teuas da roue Ezekiaz mab Akaz roue Juda.\n2 Pemp bloaz warn-ugent e oa pa zeuas da roue, hag e renas nav bloaz warn-ugent e Jeruzalem. E vamm a oa anvet Abi merc'h Zakaria.\n3 Ober a reas ar pezh a zo reizh dirak daoulagad an AOTROU, a-grenn evel m'en doa graet David e dad.\n4 Lemel a reas kuit an uhellec'hioù, drailhañ ar peulioù, diskar an Asheraoù, ha bruzunañ an naer arem en doa graet Moizez, rak betek an deiz-se mibien Israel a lakae da vogediñ dezhañ; anvet e voe Nehushtan (= tra en arem).\n5 Lakaat a reas e fiziañs en AOTROU Doue Israel, ha ne voe hini ebet heñvel outañ war e lerc'h e-touez holl rouaned Juda, na kennebeut e-touez ar re a oa bet en e raok.\n6 Staget e oa ouzh an AOTROU, ne zistroas ket dioutañ. Mirout a reas ar gourc'hemennoù en doa roet an AOTROU da Voizez.\n7 An AOTROU a voe gantañ, e kement lec'h ma'z ae e rae berzh. En em sevel a reas a-enep roue Asiria, ha ne voe ken sujet dezhañ.\n8 Kannañ a reas ar Filistined betek Gaza hag he zrowardroioù, adalek tourioù ar warded betek ar c'hêrioù kreñv.\n9 Hag e c'hoarvezas er pevare bloaz eus ar roue Ezekiaz, a oa ar seizhvet bloaz eus Ozea mab Ela roue Israel, ma pignas Salmanazar roue Asiria a-enep Samaria, hag e sezizas anezhi.\n10 A-benn tri bloaz he zapas. Ar c'hwec'hvet bloaz eus Ezekiaz, a oa an navet bloaz eus Ozea roue Israel, e voe tapet Samaria.\n11 Roue Asiria a harluas an Israeliz da Asiria, hag o lakaas e Kalak, war ribl ar C'habor, stêr Gozan, hag e kêrioù Media,\n12 dre ma n'o doa ket selaouet ouzh mouezh an AOTROU o Doue, met m'o doa torret e emglev, ha dre ma n'o doa na selaouet na graet ar pezh en doa urzhiet Moizez servijer an AOTROU.\n13 Hag er pevarzekvet bloaz eus ar roue Ezekiaz, Sankerib roue Asiria a bignas a-enep holl gêrioù kreñv Juda hag o zapas.\n14 Neuze Ezekiaz roue Juda a gasas da lavarout da roue Asiria: Pec'het em eus. Pella diouzhin, me a baeo ar pezh a lakai warnon. Roue Asiria a lakaas war Ezekiaz roue Juda tri c'hant talant (~ 9 tonenn) arc'hant ha tregont talant (~ 900 kg) aour.\n15 Ezekiaz a roas an holl arc'hant a gavas e ti an AOTROU hag e teñzorioù ti ar roue.\n16 En amzer-se, Ezekiaz a lamas al lavnennoù aour en doa lakaet Ezekiaz roue Juda e-unan war zorojoù ti an AOTROU ha war ar postoù, hag en roas da roue Asiria.\n17 Roue Asiria a gasas Tartan, Rabsariz ha Rabshake, eus Lakish da Jeruzalem, gant un arme vras, a-enep ar roue Ezekiaz. Pignat a rejont hag e teujont da Jeruzalem. P'o deus pignet, e teujont hag en em zalc'hjont e-kichen ar gorzenn dour eus ar stank uhelañ, war hent park ar c'hommer.\n18 Hag e c'halvjont ar roue. Eliakim mab Hilkija, merour ar palez, a yeas d'o c'havout, gant Shebna ar skrib ha Joak mab Azaf an diellour.\n19 Rabshake a lavaras dezho: Lavarit bremañ da Ezekiaz: Evel-henn e komz ar roue bras, roue Asiria: Petra eo ar fiziañs-se en em harpez warni?\n20 Komz a rez, met n'int nemet komzoù! Ar c'huzul hag an nerzh a zo ret evit ar brezel. Ha bremañ e piv e fiziez evit en em sevel a-enep din?\n21 Setu e fiziez en Ejipt, er vazh-se, er gorzenn dorret-se a doull hag a dreuz dorn an hini a harp warni. Evel-se emañ Faraon roue an Ejipt evit an holl re a laka o fiziañs ennañ.\n22 Ha mar lavarit din: Ni a laka hor fiziañs en AOTROU hon Doue, daoust ha n'en deus ket lamet Ezekiaz e uhellec'hioù hag e aoterioù, en ur lavarout da Juda ha da Jeruzalem: Dirak an aoter-mañ e Jeruzalem e stouot?\n23 Ha bremañ gra marc'had gant va mestr roue Asiria: reiñ a rin dit daou vil marc'h mar gellez kaout marc'hegerien da bignat warno.\n24 Penaos e rafes evit kas war-dreñv an disterañ gouarnour eus servijerien va mestr pa fiziez en Ejipt, evit ar c'hirri hag ar varc'hegerien?\n25 A-hend-all, hag-eñ eo hep an AOTROU ez on pignet a-enep al lec'h-mañ evit e zistrujañ? An AOTROU en deus lavaret din: Pign a-enep ar vro-se ha distruj anezhi.\n26 Eliakiam mab Hilkija, Shebna ha Joak a lavaras da Rabshake: Mar plij, komz ouzh da servijerien en Aramaeg, rak ec'h anavezomp anezhañ, ha na gomz ket e yezh Judaek ouzh divskouarn an dud a zo war ar voger.\n27 Rabshake a lavaras dezho: Hag-eñ eo davet da vestr pe davedout en deus va c'haset va mestr evit lavarout an traoù-se? N'eo ket etrezek an dud a zo war ar voger, a zo o tebriñ o mon hag oc'h evañ o zroazh ganeoc'h?\n28 Neuze Rabshake en em zalc'has en e sav hag a grias a vouezh uhel e yezh Judaek, hag e komzas o lavarout: Selaouit komz ar roue bras, roue Asiria;\n29 evel-henn e lavar ar roue: Gant na douello ket Ezekiaz ac'hanoc'h, rak ne c'hello ket ho tieubiñ diouzh va dorn.\n30 Gant na lakaio ket Ezekiaz ac'hanoc'h da fiziout en AOTROU en ur lavarout: An AOTROU ne vanko ket d'hon dieubiñ, hag ar gêr-mañ ne vo ket lezet e daouarn roue Asiria.\n31 Na selaouit ket Ezekiaz, rak evel-henn e lavar roue Asiria: Grit ar peoc'h ganin ha deuit da'm c'havout, hag e tebro pep hini ac'hanoc'h eus e winienn ha pep hini eus e fiezenn, hag ec'h evo pep hini dour e buñs,\n32 betek ma teuin ha ma kasin ac'hanoc'h d'ur vro heñvel ouzh hoc'h hini, ur vro a winizh hag a win, ur vro a vara hag a winiegi, ur vro a olivez, a eoul hag a vel; hag e vevot ha ne varvot ket. Na selaouit ket Ezekiaz, rak touellañ a ra ac'hanoc'h o lavarout: An AOTROU hon dieubo.\n33 Doueoù ar broadoù, ha dieubet o deus o broioù diouzh dorn roue Asiria?\n34 Pelec'h emañ doueoù Hamad hag Arpad? Pelec'h emañ doueoù Sefarvaim, Hena hag Ivva? Ha dieubet eo bet zoken Samaria diouzh va dorn?\n35 A-douez holl doueoù ar broioù-se, pere o deus dieubet o bro diouzh va dorn, evit ma tieubo an AOTROU Jeruzalem diouzh va dorn?\n36 Ar bobl a davas ha ne respontas ket ur ger dezhañ, rak ar roue en doa urzhiet-se o lavarout: Ne respontot ket dezhañ.\n37 Hag Eliakim mab Hilkija, merour ar palez, Shebna ar skrib ha Joak mab Azaf an diellour, a zistroas da gavout Ezekiaz, o dilhad roget, hag e lavarjont dezhañ komzoù Rabshake.\n1 Pa glevas kement-se, ar roue Ezekiaz a rogas e zilhad hag en em c'holoas gant ur sac'h, hag ez eas da di an AOTROU.\n3 Hag e lavarjont dezhañ: Evel-henn e komz Ezekiaz: An deiz-mañ a zo un deiz a enkrez, a gastiz hag a zismegañs. Rak ar vugale a zo deuet betek ar poent da vezañ ganet, met n'eus ket a nerzh da wilioudiñ.\n4 Marteze an AOTROU da Zoue en deus klevet holl gomzoù Rabshake, kaset gant roue Asiria e vestr da zismegañsiñ an Doue bev, ha marteze an AOTROU da Zoue a gastizo ar c'homzoù en deus klevet. Gra sevel eta ur bedenn evit an nemorant a zo manet c'hoazh.\n6 Izaia a lavaras dezho: Evel-henn e komzot d'ho mestr: Evel-henn e komz an AOTROU: Na'z pez ket aon rak ar c'homzoù ec'h eus klevet, hag o deus va dismegañset drezo servijerien roue Asiria.\n7 Setu ez an da lakaat ennañ ur spered e doare ma tistroio d'e vro o vezañ klevet un nevezenti bennak. Hag e lakain anezhañ da gouezhañ dre ar c'hleze en e vro.\n8 Rabshake a zistroas hag a gavas roue Asiria oc'h argadiñ Libna, rak klevet en doa e oa aet kuit eus Lakish.\n9 Klevout a reas ar c'heloù-mañ diwar-benn Tirhaka roue Etiopia: Deuet eo evit brezeliñ a-enep dit. Hag e kasas c'hoazh kannaded da Ezekiaz o lavarout dezho:\n10 Evel-henn e komzot da Ezekiaz roue Juda o lavarout: Gant na douello ket ac'hanout da Zoue ma fiziez ennañ o lavarout: Jeruzalem ne gouezho ket etre daouarn roue Asiria.\n11 Setu, klevet ec'h eus petra o deus graet rouaned Asiria d'an holl vroioù ha penaos o deus distrujet anezho holl. Ha te a vefe dieubet?\n12 Doueoù ar broadoù hag a zo bet distrujet gant va zud-kozh, Gozan, Charan, Rezef, mibien Eden a oa e Telasar, hag o dieubet o deus?\n13 Pelec'h emañ roue Hamad, roue Arpad, roue kêr Sefarvaim, Hena pe Ivva?\n14 P'en doe resevet Ezekiaz al lizhiri eus dorn ar gannaded hag o lennet, e pignas da di an AOTROU; Ezekiaz a zisplegas anezho dirak an AOTROU.\n15 Hag Ezekiaz a bedas an AOTROU o lavarout: AOTROU Doue Israel, te hag a zo o chom etre ar cherubined! Te hepken, te eo Doue holl rouantelezhioù an douar, te ac'h eus graet an neñvoù hag an douar!\n16 AOTROU, stou da skouarn ha selaou! AOTROU, digor da zaoulagad ha sell! Selaou komzoù Sankerib, en deus kaset ur c'hannad evit dismegañsiñ an Doue bev!\n17 Gwir eo, AOTROU, penaos rouaned Asiria o deus gwastet ar broadoù hag o broioù,\n18 ha taolet en tan o doueoù, rak ne oant ket doueoù, met oberennoù daouarn an dud, koad ha mein. Setu perak o deus o distrujet.\n19 Bremañ eta AOTROU hon Doue, me az ped, dieub ac'hanomp eus e zorn, evit ma ouezo holl rouantelezhioù an douar penaos out-te an AOTROU hepken.\n20 Izaia mab Amoz a gasas da lavarout da Ezekiaz: Evel-henn e komz an AOTROU Doue Israel: Klevet em eus ar bedenn ac'h eus graet din diwar-benn Sankerib roue Asiria;\n21 setu ar gomz en deus disklêriet an AOTROU a-enep dezhañ: Disprizañ a ra ac'hanout, c'hoarzhin a ra ouzhit, ar werc'hez merc'h Sion. Hejañ a ra he fenn war da lerc'h, merc'h Jeruzalem.\n22 Piv ac'h eus dismegañset ha goapaet? A-enep piv ec'h eus savet da vouezh, ha douget d'an nec'h da zaoulagad? A-enep Sant Israel eo.\n23 Dre da gannaded ec'h eus dismegañset an Aotrou, hag ec'h eus lavaret: Gant niver va c'hirri em eus pignet war-lein ar menezioù, war grec'hioù al Liban. Troc'hañ a rin e wez-sedrez uhelañ hag e wez-siprez kaerañ, mont a rin betek e lein diwezhañ, betek koadeg ar C'harmel.\n24 Toullet em eus hag evet doureier estren, disec'het em eus gant solioù va zreid holl wazhioù-dour an Ejipt.\n25 Ne'c'h eus ket desket em eus kempennet kement-se abaoe pell 'zo, hag abaoe an amzerioù koshañ em eus graet an diviz-se? Bremañ e lakaan an traoù-se d'en em gavout, emaout aze evit lakaat ar c'hêrioù kreñv e bernioù dismantroù.\n26 O zud a zo dinerzhet, spouronet ha mezhek. Deuet int evel geot ar parkeier hag evel ar c'hlasvez tener, evel foenn an toennoù, evel an ed devet a-raok ma vefe stummet e gorz.\n27 Met anavezout a ran da chomlec'h, da zont ha da vont, ha da fulor a-enep din.\n28 Dre ma'z out fuloret a-enep din, dre m'eo pignet da rogoni da'm divskouarn, lakaat a rin va c'hroched ez fronell ha va gweskenn ez muzelloù, hag e lakain ac'hanout da zistreiñ gant an hent ez out deuet gantañ.\n29 Ha setu un arouez evidout, Ezekiaz: Debret e vo er bloaz-mañ ar pezh a zeuio anezhañ e-unan, hag en eilvet bloavezh ar pezh a gresko hep ma vo hadet, met en trede bloavezh, e hadot hag e vedot, e plantot gwiniennoù hag e tebrot ar frouezh anezho.\n30 Hag an nemorant a zo en em dennet e ti Juda a vounto e wrizioù a-zindan hag a roio e frouezh a-us.\n31 Rak eus Jeruzalem e teuio un nemorant, hag eus Menez Sion un nebeud tud. Gwarizi AOTROU an armeoù a raio kement-se.\n32 Setu perak evel-henn e komz an AOTROU diwar-benn roue Asiria: Ne zeuio ket er gêr-mañ, ne daolo bir ebet enni, ne lakaio ket ar skoed dirazi, ne savo ket a gae en hec'h enep.\n33 Distreiñ a raio gant an hent ez eo deuet gantañ, ne zeuio ket er gêr-mañ, eme an AOTROU.\n34 Diwall a rin kêr hag he savetein, abalamour din hag abalamour da Zavid va servijer.\n35 Ha d'an noz-se, ael an AOTROU a zeuas hag a skoas e kamp an Asiriz, war gant pemp ha pevar-ugent mil den. Pa voed savet abred diouzh ar beure, setu, e oa korfoù marv a bep tu.\n36 Sankerib roue Asiria a savas e gamp, a yeas kuit hag a zistroas; hag ez eas da chom e Ninive.\n37 Evel ma oa oc'h azeuliñ e ti Nisrok e zoue, Adrammelek ha Sharezer e vibien a skoas warnañ gant o c'hleze, hag e tec'hjont kuit da vro Ararad. Hag Esar-Haddon e vab a renas en e lec'h.\n1 En amzer-se e voe Ezekiaz klañv da vervel. Ar profed Izaia mab Amoz a zeuas d'e gavout hag a lavaras dezhañ: Evel-henn e komz an AOTROU: Laka urzh e-barzh da di, rak mont a rez da vervel ha ne vevi ken.\n3 hag e lavaras: O AOTROU, az pez soñj em eus kerzhet dirak da zremm gant fealded hag eeunded a galon, hag em eus graet ar pezh a zo dereat da'z taoulagad! Hag Ezekiaz a skuilhas daeroù e-leizh.\n4 Izaia ne oa ket c'hoazh aet pelloc'h eget porzh ar c'hreiz, ma voe disklêriet outañ komz an AOTROU, o lavarout:\n5 Distro, ha lavar da Ezekiaz rener va fobl: Evel-henn e komz an AOTROU, Doue David da dad: Klevet em eus da bedenn, gwelet da zaeroù, setu ez an da yac'haat ac'hanout. A-benn tri deiz e pigni da di an AOTROU,\n6 hag e lakaan pemzek vloaz ouzhpenn war da zeizioù. Me a zieubo ac'hanout, te hag ar gêr-mañ, diouzh dorn roue Asiria, hag e tiwallin ar gêr-mañ, abalamour din hag abalamour da Zavid va servijer.\n7 Izaia a lavaras: Kemerit ur bern fiez. Hag e kemerjont hag e astennjont anezhañ war ar gouli, hag e voe yac'haet.\n8 Ezekiaz en doa lavaret da Izaia: Dre beseurt arouez ec'h anavezin e vin yac'haet gant an AOTROU, hag e pignin a-benn tri deiz da di an AOTROU?\n9 Izaia a lavaras: Setu evidout an arouez a-berzh an AOTROU, penaos e seveno an AOTROU ar gomz en deus disklêriet: Ar skeud, ha mont a raio a-raok a zek derez, pe souzañ a-dreñv a zek derez?\n10 Ezekiaz a lavaraz: Nebeut a dra eo ma'z afe ar skeud a-raok a zek derez; met kentoc'h, ra souzo a-dreñv a zek derez!\n11 Ar profed Izaia a grias d'an AOTROU, a lakaas da souzañ en-adreñv a zek derez ar skeud, hag e tiskennas war horolaj-heol Akaz.\n12 En amzer-se Berodak-Baladan mab Baladan, roue Babilon, a gasas ul lizher gant ur prof da Ezekiaz, rak en doa gouezet e oa bet klañv Ezekiaz.\n13 Ezekiaz a selaouas outo, hag e tiskouezas dezho ti e draoù prizius, an arc'hant, an aour, al louzoù-frondus, an eoul prizius, e harnezioù, kement en em gave en e deñzorioù. Ne voe netra a gement na ziskouezas ket Ezekiaz en e di pe en e holl zomani.\n14 Hag e teuas ar profed Izaia da gavout ar roue Ezekiaz, hag e lavaras dezhañ: Petra o deus lavaret an dud-se? A-belec'h ez int deuet da'z kavout? Ezekiaz a respontas: Deuet int eus ur vro bell, eus Babilon.\n15 Neuze e lavaras: Petra o deus gwelet ez ti? Ezekiaz a respontas: Gwelet o deus kement a zo em zi, n'eus netra em zeñzorioù ha na'm eus ket diskouezet dezho.\n16 Neuze Izaia a lavaras da Ezekiaz: Selaou komz AOTROU:\n17 Setu e teuio an deizioù ma vo dezouget da Vabilon kement a zo ez ti hag ar pezh o deus da dadoù dastumet en o zeñzorioù betek hiziv. Ne vano netra, eme an AOTROU.\n18 Kemeret e vo zoken eus da vibien, eus ar re zeuet ac'hanout, bet ganet ac'hanout, evit bezañ spazhidi e palez roue Babilon.\n19 Ezekiaz a lavaras da Izaia: Mat eo komz an AOTROU ac'h eus disklêriet. Hag e lavaras c'hoazh: Ne vo ket peoc'h ha surentez e-pad va deizioù?\n20 Diwar-benn nemorant oberoù Ezekiaz, e holl gurioù, ha penaos e reas ar stank hag ar gorzenn evit lakaat dour da vont e kêr, kement-se ha n'eo ket skrivet e levr danevelloù rouaned Juda?\n21 Ezekiaz a c'hourvezas gant e dadoù. Ha Manase e vab a renas en e lec'h.\n1 Daouzek vloaz e oa Manase pa zeuas da roue, hag e renas pemp bloaz hag hanter-kant e Jeruzalem. E vamm a oa anvet Hefziba.\n3 Adsevel a reas an uhellec'hioù en doa distrujet Ezekiaz e dad, hag e savas aoterioù da Vaal, hag e reas un Ashera (= doueez) evel m'en doa graet Akab roue Israel, hag e stouas dirak holl arme an neñvoù, hag o servijas.\n4 Sevel a reas ivez aoterioù e ti an AOTROU, daoust m'en doa lavaret an AOTROU diwar e benn: E Jeruzalem e lakain va anv.\n6 Lakaat a reas e vab da dremen dre an tan. Ober a rae hudsteredouriezh hag achanterezh, hag e c'houlennatae speredoù hag igromañserezed. Ober a reas ar pezh a zo fall-kenañ dirak daoulagad an AOTROU evit e gounnariñ.\n7 Lakaat a reas skeudenn gizellet Ashera en doa graet, en ti m'en doa lavaret an AOTROU diwar e benn da Zavid ha da Salomon e vab: Lakaat a rin da viken va anv en ti-mañ hag e Jeruzalem, am eus dibabet a-douez holl veuriadoù Israel.\n8 Ne lakain ken Israel da gerzhout er-maez eus an douar am eus roet d'o zadoù, gant ma taolint hepken evezh d'ober kement am eus gourc'hemennet dezho, hervez an holl lezenn en deus gourc'hemennet dezho va servijer Moizez.\n9 Met ne sentjont ket, ha Manase o diankas, hag e reas dezho ober gwashoc'h eget ar broadoù o doa distrujet an AOTROU a-zirak mibien Israel.\n10 Hag an AOTROU a gomzas dre e holl servijerien ar brofeded o lavarout:\n11 Manase roue Juda en deus graet an euzhusterioù-se, gwashoc'h eget kement o deus graet an Amoreaned a-raok dezhañ, ha lakaet en deus Juda da bec'hiñ dre e idoloù,\n12 en abeg da-se, evel-henn e komz an AOTROU Doue Israel: Setu ez an da lakaat da zont war Jeruzalem ha war Juda un droug, e doare ma piv bennak a glevo komz dioutañ, e tinto dezhañ e zivskouarn.\n13 Astenn a rin war Jeruzalem kordenn Samaria ha kordenn-rezañ ti Akab, hag e naetain Jeruzalem evel ma vez naetaet ur skudell, a zo hejet-dihejet goude bezañ bet naetaet.\n14 Hag e tilezin nemorant va hêrezh, hag e lakain anezho etre daouarn o enebourien, hag e teuint da vezañ un diwisk hag ur preizh evit o holl enebourien,\n15 dre m'o deus graet ar pezh a zo fall dirak va daoulagad, ha m'o deus va c'hounnaret, abaoe an deiz m'eo deuet o zadoù eus an Ejipt betek hiziv.\n16 Manase a skuilhas ivez gwad didamall e-leizh, betek leuniañ Jeruzalem penn-da-benn, en tu-hont d'e bec'hed en doa lakaet Juda da bec'hiñ drezañ, en ur ober ar pezh a zo fall dirak daoulagad an AOTROU.\n17 Diwar-benn nemorant oberoù Manase ha kement a reas, ar pec'hed a reas, n'eo ket skrivet kement-se e levr danevelloù rouaned Juda?\n18 Ha Manase a c'hourvezas gant e dadoù, hag e voe sebeliet e liorzh e di, e liorzh Uzza. Hag Amon e vab a renas en e lec'h.\n19 Daou vloaz warn-ugent e oa Amon pa zeuas da roue, hag e renas daou vloaz e Jeruzalem. E vamm a oa anvet Meshullemed merc'h Haruz, eus Jotba.\n20 Ober a reas ar pezh a zo fall dirak daoulagad an AOTROU, evel m'en doa graet Manase e dad.\n21 Kerzhout a reas war an holl hentoù en doa heuliet e dad, hag e servijas an idoloù en doa servijet e dad, hag e stouas dirazo.\n22 Dilezel a reas an AOTROU Doue e dadoù, ha ne gerzhas ket war hentoù an AOTROU.\n23 Servijerien Amon a iriennas a-enep dezhañ, hag a lakaas anezhañ d'ar marv en e di.\n24 Ha pobl ar vro a lazhas an holl re o doa iriennet a-enep ar roue Amon, ha pobl ar vro a lakaas da roue e vab Jozia en e lec'h.\n25 Diwar-benn nemorant oberoù Amon ha kement a reas, n'eo ket skrivet kement-se e levr danevelloù rouaned Juda?\n26 Sebeliet e voe en e vez e liorzh Uzza. Ha Jozia e vab a renas en e lec'h.\n1 Eizh vloaz e oa Jozia pa zeuas da roue, hag e renas ur bloaz ha tregont e Jeruzalem. E vamm a oa anvet Jedida merc'h Adaja, eus Bozkad.\n2 Ober a reas ar pezh a zo reizh dirak daoulagad an AOTROU, o kerzhout war holl hentoù David e dad, hep distreiñ nag a-zehoù nag a-gleiz.\n3 D'an triwec'hvet bloaz eus ar roue Jozia, ar roue a gasas Shafan mab Azalia mab Meshullam, ar skrib, da di an AOTROU, en ur lavarout:\n4 Pign da gavout Hilkija an aberzhour-meur, ra gonto an arc'hant bet degaset e ti an AOTROU, hag a oa bet dastumet gant diwallerien an treuzoù digant ar bobl.\n5 Lakaet e vo etre daouarn ar re o deus ar garg eus al labour hag a evesha ti an AOTROU. Hag int a roio anezhañ d'ar re o deus ar garg eus al labour a zo graet e ti an AOTROU, evit adaozañ ha dresañ an ti,\n6 d'ar gilvizien, d'ar saverien ha d'ar vañsonerien, evit prenañ koad ha mein-ben, a-benn dresañ an ti.\n7 Ne vo ket goulennet kontoù diganto evit an arc'hant a vo lakaet en o daouarn, rak labourat a reont gant lealded.\n8 Neuze Hilkija an aberzhour-meur a lavaras da Shafan ar skrib: Kavet em eus levr al lezenn e ti an AOTROU! Hag Hilkija a roas al levr da Shafan, hag hemañ a lennas anezhañ.\n9 Shafan ar skrib a zeuas da gavout ar roue, hag e tisklêrias an traoù-mañ d'ar roue o lavarout: Da servijerien o deus roet an arc'hant a zo bet kavet en ti, ha lakaet o deus anezhañ etre daouarn ar re o deus ar garg eus al labour hag a evesha ti an AOTROU.\n10 Ar skrib Shafan a lavaras ivez d'ar roue: An aberzhour Hilkija en deus roet din ul levr. Ha Shafan a lennas ennañ dirak ar roue.\n11 Hag adal ma klevas ar roue komzoù al lezenn, e rogas e zilhad,\n12 hag e roas an urzh-mañ d'an aberzhour Hilkija, da Ahikam mab Shafan, da Akbor mab Mikaja, da Shafan ar skrib, ha da Asaja servijer ar roue, o lavarout:\n13 Kit, goulennatait an AOTROU evidon, evit ar bobl hag evit Juda a-bezh, diwar-benn komzoù al levr a zo bet kavet. Rak bras eo kounnar an AOTROU a zo entanet a-enep deomp, dre ma n'o deus ket sentet hon tadoù ouzh komzoù al levr-mañ, evit ober hervez kement a zo skrivet evidomp.\n14 Hilkija an aberzhour, Ahikam, Akbor, Shafan hag Asaja a yeas da gavout Hulda ar brofedez, gwreg Shallum mab Tikva mab Harhaz, diwaller an dilhad. Hi a oa e chom e Jeruzalem, en eil karter. Hag e komzjont outi.\n15 Homañ a lavaras dezho: Evel-henn e komz an AOTROU Doue Israel: Lavarit d'an den en deus ho kaset davedon:\n16 Evel-henn e komz an AOTROU: Setu ez an da gas ur gwalleur war al lec'h-mañ ha war e dud, kement a zo lavaret el levr en deus lennet roue Juda.\n17 Dre m'o deus va dilezet ha m'o deus lakaet da vogediñ da zoueoù all, evit va c'hounnariñ gant holl oberoù o daouarn, va fulor a zo entanet a-enep al lec'h-mañ, ha ne vo ket mouget.\n18 Ha diwar-benn roue Juda en deus kaset ac'hanoc'h da c'houlennata an AOTROU, e lavarot dezhañ: Evel-henn e komz an AOTROU Doue Israel diwar-benn ar c'homzoù ach eus klevet:\n19 Dre ma'z eo bet tener da galon, ma ec'h eus en em izelaet dirak an AOTROU pa ec'h eus klevet ar pezh am eus disklêriet a-enep al lec'h-mañ hag a-enep e dud a vo glac'haret ha milliget, dre ma ec'h eus roget da zilhad, ha ma ec'h eus gouelet dirazon, me ivez am eus klevet, eme an AOTROU.\n20 Setu perak ez an da zastum ac'hanout gant da dadoù, hag e vi dastumet e peoc'h ez pez, ha da zaoulagad ne welint ket an holl zroug ez an da lakaat da vont war al lec'h-mañ. Hag e tegasjont ar gomz-se d'ar roue.\n1 Neuze ar roue a gasas, evit dastum dirazañ holl henaourien Juda ha Jeruzalem.\n2 Hag ar roue a bignas da di an AOTROU gant holl dud Juda hag annezidi Jeruzalem, hag an aberzhourien hag ar brofeded, hag holl bobl adalek ar bihanañ betek ar brasañ. Hag e voe lennet dirazo holl gomzoù levr an emglev a oa bet kavet e ti an AOTROU.\n3 Ar roue en em zalc'has e-kichen ar golonenn, hag a reas emglev dirak an AOTROU, da gerzhout war-lerc'h an AOTROU, ha da virout e c'hourc'hemennoù, e destenioù hag e reolennoù, a holl galon hag a holl ene, en ur ober hervez komzoù an emglev skrivet el levr-se. Hag an holl bobl a asantas d'an emglev-se.\n4 Ar roue a c'hourc'hemennas da Hilkija aberzhour-meur, da aberzhourien an eil renk, ha da ziwallerien an treuzoù, kas er-maez eus templ an AOTROU an holl draoù a oa bet graet evit Baal, evit Ashera, hag evit holl arme an neñvoù. Hag e tevas anezho er-maez eus Jeruzalem, e maezioù ar C'hedron, hag e kasas al ludu anezho da Vetel.\n5 Lemel a reas kuit aberzhourien an idoloù, a oa bet lakaet gant rouaned Juda evit lakaat da vogediñ en uhellec'hioù, e kêrioù Juda hag en-dro da Jeruzalem. Lemel a reas ivez ar re a lakae da vogediñ da Vaal, d'an heol, d'al loar, d'ar sterennoù ha da holl arme an neñvoù.\n6 Kas a reas an Ashera er-maez eus ti an AOTROU, hag er-maez eus Jeruzalem betek froud Kedron, hag he devas e-kichen froud Kedron, hag he lakaas e poultr, hag e taolas ar poultr-se war vezioù mibien ar bobl.\n7 Diskar a reas tiez ar baotred en em roe d'ar gasterezh, a oa e ti an AOTROU, e-lec'h ma veze maouezed o wiadiñ teltennoù evit Ashera.\n8 Hag e reas dont eus kêrioù Juda an holl aberzhourien, hag e saotras an uhellec'hioù e-lec'h m'o doa lakaet da vogediñ an aberzhourien, adalek Geba betek Beer-Sheba. Diskar a reas uhellec'hioù an dorojoù, an hini a oa war dreuzoù dor Jozue rener kêr, hag a oa a-gleiz en ur vont dre zor kêr.\n9 A-hend-all ar re a oa bet aberzhourien an uhellec'hioù ne bignent ket da aoter an AOTROU e Jeruzalem, met debriñ a raent baraoù hep goell e-touez o breudeur.\n10 Saotrañ a reas Tofed e traonienn mab Hinnon, evit na lakaje den da dremen e vab pe e verc'h dre an tan evit Molok.\n11 Lemel a reas eus digor ti an AOTROU ar c'hezeg a oa bet gouestlet gant rouaned Juda d'an heol, e-kichen ti ar spazhad Netanmelek, e Parvarim, hag e tevas en tan kirri an heol.\n12 Ar roue a ziskaras an aoterioù a oa war doenn kambr uhel Akaz, hag o doa graet rouaned Juda, hag an aoterioù en doa savet Manase war ziv leurenn ti an AOTROU. Bruzunañ a reas anezho ouzh o lemel ac'hane, hag e taolas ar poultr anezho e froud Kedron.\n13 Ar roue a saotras an uhellec'hioù a oa dirak Jeruzalem, a-zehoù d'ar menez a gollidigezh, en doa savet Salomon roue Israel da Astarte, euzhusted ar Sioniz, da Gemosh, euzhusted ar Voabiz, ha da Vilkom, euzhusted mibien Ammon.\n14 Bruzunañ a reas ar peulioù, troc'hañ an Asheraoù, hag e leunias al lec'h ma oant gant eskern tud.\n15 An aoter a oa e Betel, an uhellec'h bet graet gant Jeroboam mab Nebad, an hini en doa lakaet Israel da bec'hiñ, an aoter-se hag an uhellec'h a ziskaras, hag e tevas an uhellec'h, hag en lakaas e poultr, hag e tevas an Ashera.\n16 Ha Jozia, o vezañ en em droet, a welas ar bezioù a oa er menez, hag e kasas da gerc'hat eskern ar bezioù, hag o devas war an aoter. Evel-se e saotras anezhi, hervez komz an AOTROU bet disklêriet dre zen Doue en doa lavaret an traoù-se dirak an holl.\n17 Hag e lavaras: Petra eo ar bez-se a welan? Tud kêr a respontas dezhañ: Bez den Doue eo, an hini a oa deuet eus Juda hag en doa kriet a-enep aoter Betel an traoù ac'h eus graet.\n18 Hag e lavaras: Gant na stoko den ouzh e eskern. Mirout a rejont eta e eskern, gant eskern ar profed a oa deuet eus Samaria.\n19 Jozia a lamas holl diez an uhellec'hioù a oa e kêrioù Samaria, hag o doa graet rouaned Israel evit kounnariñ an AOTROU. Ober a reas en o c'heñver evel m'en doa graet e Betel.\n20 Hag ec'h aberzhas war an aoterioù holl aberzhourien an uhellec'hioù, hag e tevas eskern tud warno. Goude e tistroas da Jeruzalem.\n21 Neuze ar roue a roas ar gourc'hemenn-mañ d'an holl bobl o lavarout: Grit ar Pask d'an AOTROU ho Toue, evel ma'z eo skrivet e levr an emglev.\n22 Ne oa ket bet graet ur Pask heñvel ouzh hemañ abaoe deizioù ar varnerien a varne Israel, nag e-pad holl zeizioù rouaned Israel ha rouaned Juda.\n23 Ar Pask-se a voe graet d'an AOTROU e Jeruzalem d'an triwec'hvet bloaz eus ar roue Jozia.\n24 Jozia a gasas kuit ar re a c'houlennatae speredoù hag ar sorserien, an terafim, an idoloù, hag an holl euzhusterioù a veze gwelet e bro Juda hag e Jeruzalem, evit seveniñ komzoù al lezenn skrivet el levr en doa kavet an aberzhour Hilkija e ti an AOTROU.\n25 A-raok dezhañ ne oa bet roue ebet heñvel outañ, troet etrezek an AOTROU eus e holl galon, eus e holl ene, hag eus e holl nerzh, hervez holl lezenn Moizez. Ha war e lerc'h, n'eus ket bet savet hini heñvel outañ.\n26 Koulskoude an AOTROU ne zistroas ket diouzh e gounnar entanet a oa bet enaouet a-enep Juda, en abeg da gement en doa graet Manase evit e gounnariñ.\n27 Rak an AOTROU en doa lavaret: Lemel a rin Juda ivez a-zirak va dremm, evel ma em eus lamet Israel, hag e taolin kuit kêr Jeruzalem am eus dibabet, hag an ti ma em boa lavaret diwar e benn: Va anv a vo aze.\n28 Diwar-benn nemorant oberoù Jozia ha kement a reas, n'eo ket skrivet kement-se e levr danevelloù rouaned Juda?\n29 En e amzer, Faraon Neko roue an Ejipt a bignas a-enep roue Asiria, etrezek stêr Eufratez, ha Jozia a gerzhas a-enep dezhañ. Met pa welas Faraon anezhañ, e lazhas anezhañ e Megiddo.\n30 E servijerien a sammas anezhañ marv war ur c'harr, hag en degasjont da Jeruzalem, hag e voe sebeliet en e vez. Ha tud ar vro a gemeras Joakaz mab Joaz, hag ec'h olevjont anezhañ, hag en lakajont da roue e-lec'h e dad.\n31 Tri bloaz warn-ugent e oa Joakaz pa zeuas da roue, hag e renas tri miz e Jeruzalem. E vamm a oa anvet Hamuta merc'h Jeremiaz, eus Libna.\n32 Ober a reas ar pezh a zo fall dirak daoulagad an AOTROU, evel m'o doa graet e dadoù.\n33 Faraon Neko a ereas anezhañ e Ribla e bro Hamad, evit ma ne renje ken e Jeruzalem. Hag e lakaas war ar vro un taos a gant talant (~ 3 tonenn) arc'hant hag un talant (~ 30 kg) aour.\n34 Faraon Neko a lakaas Eliakim mab Jozia da roue e-lec'h Jozia e dad, hag e troas e anv e Jojakim. Ha Joakaz, o vezañ bet kemeret, a zeuas d'an Ejipt e-lec'h ma varvas.\n35 Jojakim a roas an arc'hant hag an aour da Faraon. Tailhoù a lakaas war ar vro evit kavout an arc'hant-se, hervez gourc'hemenn Faraon. Goulenn a reas digant tud ar vro an arc'hant hag an aour, hervez leve pep hini, da reiñ da Faraon Neko.\n36 Pemp bloaz warn-ugent e oa Jojakim pa zeuas da roue, hag e renas unnek vloaz e Jeruzalem. E vamm a oa anvet Zebuda merc'h Pedaja, eus Ruma.\n37 Ober a reas ar pezh a zo fall dirak daoulagad an AOTROU, evel m'o doa graet e dadoù.\n1 En e amzer, Nebukadnezar roue Babilon a bignas, ha Jojakim a voe sujet dezhañ tri bloaz. Met en em sevel a reas a-nevez a-enep dezhañ.\n2 An AOTROU a gasas a-enep dezhañ soudarded eus Kaldea, soudarded eus Siria, soudarded eus Moab, ha soudarded eus Ammon. O c'has a reas a-enep Juda evit e zistrujañ, hervez ar gomz en doa disklêriet an AOTROU dre e servijerien.ar brofeded.\n3 War urzh an AOTROU hepken e c'hoarvezas kement-se da Juda, evit e deurel kuit a-zirak e zremm, en abeg da bec'hedoù Manase ha da gement en doa graet,\n4 hag ivez en abeg d'ar gwad didamall en doa skuilhet, rak leuniet en doa Jeruzalem a wad didamall. Hag an AOTROU ne fellas ket dezhañ pardoniñ.\n5 Diwar-benn nemorant oberoù Jojakim ha kement a reas, n'eo ket skrivet kement-se e levr danevelloù rouaned Juda?\n6 Jojakim a c'hourvezas gant e dadoù. Ha Jojakin e vab a renas en e lec'h.\n7 Roue an Ejipt ned eas ken er-maez eus e vro, rak kemeret en doa roue Babilon kement a oa da roue an Ejipt, adalek froud an Ejipt betek stêr Eufratez.\n8 Triwec'h vloaz e oa Jojakin pa zeuas da roue, hag e renas tri miz e Jeruzalem. E vamm a oa anvet Nehushta merc'h Elnatan, eus Jeruzalem.\n9 Ober a reas ar pezh a zo fall dirak daoulagad an AOTROU, evel m'en doa graet e dad.\n10 En amzer-se servijerien Nebukadnezar roue Babilon a bignas a-enep Jeruzalem, ha kêr a voe sezizet.\n11 Nebukadnezar roue Babilon a zeuas a-enep kêr pa voe e servijerien o sezizañ anezhi.\n12 Neuze Jojakin roue Juda a yeas da gavout roue Babilon, gant e vamm, e servijerien, e bennoù hag e spazhidi. Roue Babilon a gemeras anezhañ en eizhvet bloaz eus e ren.\n13 Hag e tennas ac'hane holl deñzorioù ti an AOTROU ha teñzorioù ti ar roue, hag e lakaas a-dammoù an holl draoù aour en doa graet Salomon roue Israel evit templ an AOTROU, evel m'en doa lavaret an AOTROU.\n14 Hag e harluas holl Jeruzalem, an holl bennoù hag an holl vrezelourien galonek, dek mil dalc'had, gant ar gilvizien hag an alc'houezerien. Ne vanas den a nemorant, nemet tud paour ar vro.\n15 Evel-se e harluas Jojakin da Vabilon, gant mamm ar roue, gwragez ar roue, hag e spazhidi. Hag e kasas d'an harlu eus Jeruzalem da Vabilon holl dud c'halloudek ar vro.\n16 Ar vrezelourien, seizh mil anezho, ar gilvizien hag an alc'houezerien, mil anezho, holl tud kreñv ha barrek d'ar brezel, roue Babilon o harluas evel dalc'hidi da Vabilon.\n17 Ha roue Babilon a lakaas da roue, e lec'h Jojakin, Matania e eontr, hag e troas e anv e Sedesia.\n18 Ur bloaz warn-ugent e oa Sedesia pa zeuas da roue, hag e renas unnek vloaz e Jeruzalem. E vamm a oa anvet Hamutal merc'h Jeremiaz, eus Libna.\n19 Ober a reas ar pezh a zo fall dirak daoulagad an AOTROU, evel m'en doa graet Jojakim.\n20 En abeg da gounnar an AOTROU a-enep Jeruzalem hag a-enep Juda e c'hoarvezas ma tistaolas anezho diwar e zremm. Ha Sedesia en em savas a-enep roue Babilon.\n1 D'an navet bloaz eus e ren, d'an dekvet miz, d'an dekvet eus ar miz, e teuas Nebukadnezar roue Babilon gant e holl arme a-enep Jeruzalem, hag e kampjont a-enep dezhi, hag e savjont tosennoù en-dro dezhi.\n2 Ha kêr a voe sezizet betek an unnekvet bloaz eus ar roue Sedesia.\n3 D'an navet deiz eus ar pevare miz, e voe rust an naonegezh e kêr, ha ne oa ken a vara enni evit pobl ar vro.\n4 Neuze un toull-freuz a voe graet da gêr, hag an holl dud a vrezel a dec'has da noz dre hent an nor etre an div voger e-kichen liorzh ar roue, e-pad ma oa ar Galdeiz en-dro da gêr, hag ez ejont etrezek ar blaenenn.\n5 Met arme ar Galdeiz a redas war-lerc'h ar roue hag e tapjont anezhañ e plaenennoù Jeriko. Hag e holl arme a stlabezas pell digantañ.\n6 Kemer a rejont eta ar roue, hag e lakajont anezhañ da bignat etrezek roue Babilon e Ribla, e-lec'h ma voe barnet.\n7 Mibien Sedesia a voe lazhet dirak e zaoulagad. Neuze e voe toullet e zaoulagad da Sedesia, hag e voe ereet gant chadennoù arem, ha kaset da Vabilon.\n8 D'ar seizh eus ar pempvet miz, en naontekvet bloaz eus Nebukadnezar roue Babilon, Nebuzaradan penn ar warded ha servijer roue Babilon a zeuas e-barzh Jeruzalem.\n9 Deviñ a reas ti an AOTROU, ti ar roue hag holl diez Jeruzalem. An holl diez bras a voe devet dre an tan.\n10 Hag holl arme ar Galdeiz, a oa gant penn ar warded, a ziskaras ar mogerioù a oa en-dro da Jeruzalem.\n11 Nebuzaradan penn ar warded a harluas an nemorant eus an dud a oa chomet e kêr, ar re a oa en em rentet da roue Babilon, hag an nemorant eus an engroez.\n12 Koulskoude penn ar warded a lezas hiniennoù a-douez ar re baourañ eus ar vro, evel gwinierien ha labourerien-douar.\n13 Hag ar Galdeiz a lakaas a-dammoù ar c'holonennoù arem a oa e ti an AOTROU, ar sichennoù hag ar mor arem a oa e ti an AOTROU, hag e kasjont an holl arem ganto da Vabilon.\n14 Kemer a rejont ivez ar c'haoterioù, ar palioù, ar mougerigoù, al loaioù, hag an holl listri arem implijet evit ar servij.\n15 Penn ar warded a gasas ivez gantañ an ezañsoueroù, an hanafoù, ar pezh a oa en aour hag ar pezh a oa en arc'hant.\n16 Diwar-benn an div golonenn, ar mor hag ar sichennoù, en doa graet ar roue Salomon evit ti an AOTROU, ne oa ket anavezet pouez arem an holl draoù-se.\n17 Diwar-benn ar c'holonennoù, uhelder pep kolonenn a oa triwec'h ilinad (~ 9 m). Bez' e oa dreist un dogenn arem. Uhelder an dogenn a oa pemp ilinad (~ 2.5 m), war an dogenn e oa ur roued ha greunadez tro-dro, holl en arem. An eil kolonenn gant he roued a oa heñvel.\n18 Penn ar warded a gemeras an aberzhour-meur Seraja, an eil-aberzhour Sofonia, ha tri diwaller an treuzoù.\n19 Hag eus kêr e kemeras ur spazhad a oa karget eus an dud a vrezel, ha pemp den eus ar re a wele dremm ar roue hag en em gave e kêr, ha penn-skrib an arme a engouestle pobl ar vro, ha tri-ugent den a-douez pobl ar vro en em gave e kêr.\n20 Nebuzaradan penn ar warded a dapas anezho hag o c'hasas da roue Babilon da Ribla.\n21 Roue Babilon a skoas warno hag o lazhas e Ribla, e bro Hamad. Evel-se Juda a voe kaset er-maez eus e vro.\n22 Diwar-benn ar bobl a oa manet e bro Juda, bet lezet eno gant Nebukadnezar roue Babilon, roet e voe dezho evit gouarnour Gedalia mab Ahikam mab Shafan.\n23 Holl bennoù an dud a vrezel hag o zud a glevas en doa roue Babilon lakaet Gedalia mab Ahikam da c'houarnour. Neuze e teujont da gavout Gedalia e Mizpa: Ismael mab Netania, Johanan mab Kareak, Seraja mab Tanumed an Netofatad, Jaazania mab ur Maakatian, int hag o zud.\n24 Gedalia a douas dezho ha d'o zud, o lavarout: N'ho pet ket aon da vezañ servijerien ar Galdeiz, chomit er vro ha servijit roue Babilon, hag ez aio mat an traoù ganeoc'h.\n25 D'ar seizhvet miz, Ismael mab Netania mab Elishama, a lignez roueel, ha dek den gantañ, a zeuas hag a skoas d'ar marv war C'hedalia, hag e lazhjont ivez ar Yuzevien hag ar Galdeiz a oa gantañ e Mizpa.\n26 Neuze an holl bobl, adalek ar bihanañ betek ar brasañ, ha pennoù ar strolladoù, a savas hag a yeas d'an Ejipt, dre m'o doa aon rak ar Galdeiz.\n27 D'ar seizhvet bloaz ha tregont eus harlu Jojakin roue Juda, d'an daouzekvet miz, d'ar seizhvet warn-ugent eus ar miz, Evilmerodak roue Babilon, er bloaz ma teuas da roue, a adsavas penn Jojakin roue Juda, hag a dennas anezhañ eus an toull-bac'h.\n28 Komz a reas outañ gant madelezh, hag e lakaas e dron a-us da dron ar rouaned a oa gantañ e Babilon.\n29 Goude ma voe cheñchet e zilhad prizonier dezhañ, e tebras dalc'hmat dirazañ e-pad holl amzer e vuhez.\n30 Peadra e vuhez pemdeziek a voe roet dezhañ a-berzh ar roue, bemdez, e-pad holl amzer e vuhez.